PN ‘untung’ kalau Zahid terus kekal Presiden UMNO

Oleh Siti Hafidah Abd Ghaffar

BANGI, 4 Safar 1445H, Isnin – Selepas kekalahan teruk dalam Pilihan Raya Umum ke-15 (PRU15) dan Pilihan Raya Negeri (PRN) baru-baru ini, UMNO masih mengekalkan Datuk Seri Zahid Hamidi sebagai Presiden, bahkan tiada sebarang perubahan kepimpinan dilakukan untuk menambah baik parti.

Atas sebab itu, UMNO perlu bersedia berdepan ‘landslide’ sekiranya parti masih mengekalkan Ahmad Zahid sehingga Pilihan Raya Umum ke-16 (PRU16).

Ahli Jawatankuasa Kerja PAS Pusat, Dr Mohd Zuhdi Marzuki berkata, masa depan UMNO dilihat agak malap sekiranya Ahmad Zahid terus memimpin UMNO.

Perkara itu bukan baharu malah diakui oleh semua pihak, justeru terpulang kepada ahli UMNO dan pimpinan pertengahan sama ada mahu mengekalkan pimpinan sedia ada atau bersedia menghadapi kekalahan pada pilihan raya akan datang.

“Ataupun jika mereka mahukan pemulihan, perlu kepada pertukaran kepimpinan UMNO,” katanya ketika ditemui Ismaweb.net.

Beliau berkata demikian ketika diminta mengulas mengenai desakan segelintir pihak supaya Ahmad Zahid meletak jawatan Presiden UMNO berikutan prestasi buruk parti itu pada Pilihan Raya Negeri (PRN), 12 Ogos lalu.

Keputusan PRN di enam negeri itu jelas menunjukkan isyarat penolakan rakyat terutama pengundi Melayu yang masih tidak boleh menerima blok gabungan Pakatan Harapan dan Barisan Nasional (PH-BN).

Isyarat itu jelas diterjemahkan apabila BN-UMNO hanya memperolehi 19 daripada 108 kerusi DUN yang ditandingi.

Mengulas lanjut, Mohd Zuhdi berkata, bagi pihaknya beliau berharap Ahmad Zahid kekal sebagai Presiden UMNO sehingga PRU16 kerana secara langsung menjadi ‘bagasi’ kepada parti itu.

Walaupun meletakkan jawatan, beliau yakin tindakan itu memberi kelebihan kepada Perikatan Nasional (PN).

“Ini kerana apa-apa sahaja boleh berlaku dalam kerajaan. Boleh jadi rejim UMNO yang baharu menggantikan Zahid akan membuat review terhadap kerjasama dengan PH.

“Ia sesuatu yang PN boleh dapat faedahnya,” katanya.


Zionis lepas tembakan surai protes antipendudukan di Ramallah

RAMALLAH, 14 Rejab 1442H, Jumaat – Tentera rejim pengganas Israel menggunakan kekerasan bagi menyuraikan tunjuk perasaan antipendudukan di kampung Deir Jarir, timur bandar Ramallah, menurut sumber tempatan.

Sumber mengesahkan, pasukan tentera Zionis menyuraikan tunjuk perasaan yang membantah pembinaan penempatan penjajah Israel yang baharu di kawasan tanah lapang di Jabal Sharafeh – yang merupakan milik penduduk kampung Deir Jarir.

Tentera melepaskan tembakan ke arah para penunjuk perasaan serta mengakibatkan sebahagian daripada mereka menderita akibat terhidu gas pemedih mata.

Selain itu, pihak tentera juga menghalang kerja kru media WAFA, memeriksa kad pengenalan dan memintas kenderaan mereka.

Kira-kira dua bulan lalu, para peneroka mendirikan khemah serta tangki air dan mula merobohkan tanah Palestin di kawasan itu sebagai permulaan untuk pembinaan pos penjajahan baru.

Lebih daripada 700,000 peneroka Israel tinggal di penempatan penjajah Yahudi di Tebing Barat yang melanggar undang-undang antarabangsa.

Israel menduduki Tebing Barat, Semenanjung Gaza, Baitulmaqdis Timur dan Dataran Tinggi Golan selepas perang 1967, dan sejak itu telah membina ratusan penempatan haram Yahudi di seluruh wilayah yang dijajah. – Agensi


Bekalan gandum cukup

KUALA BERANG, 5 Zulkaedah 1443H, Ahad – Kementerian Perdagangan Dalam Negeri dan Hal Ehwal Pengguna (KPDNHEP) memaklumkan bekalan tepung gandum dalam negara adalah stabil dan mencukupi.

Timbalan Menterinya, Datuk Rosol Wahid bagaimanapun berkata, bagi bekalan tepung gandum am bersubsidi, pengeluarannya terpaksa dikurangkan di pasaran, disebabkan lonjakan harga di peringkat global.

Katanya, rakyat tidak perlu panik kerana bekalan makanan asas itu di pasaran setakat ini adalah mencukupi, namun terdapat sedikit peningkatan harga iaitu antara 10 hingga 30 peratus.

“Daripada segi bekalan tak terjejas… cuma harga meningkat kerana pertama isu Ukraine dengan Rusia dan kedua kos pengangkutan yang naik dengan mendadak.

“Berkenaan gandum am bersubsidi, ia adalah gandum khusus untuk kegunaan B40, jadi pengurangannya tidak menjejaskan peniaga yang buat roti canai, kuih dan sebagainya,” katanya selepas meninjau program Jualan Kedai Prihatin di sini, hari ini.

Dalam pada itu, Rosol berkata kerajaan tetap memantau harga minyak sawit campuran di pasaran, walaupun produk itu tidak termasuk dalam senarai barangan kawalan.

Menurutnya pengguna boleh membuat laporan sekiranya terdapat peniaga yang menjual produk berkenaan dengan harga yang terlampau tinggi.

“Yang kita kawal ialah minyak masak sawit tulen satu hingga lima kilogram. Kalau ada peniaga jual lebih daripada harga maksimum boleh dikenakan tindakan di bawah Akta Kawalan Harga dan Antipencatutan 2011 (AKHAP 2021).

“Tetapi jika ada peniaga yang ambil untung melampau atas jualan minyak sawit campuran, boleh buat aduan dan kita akan ambil tindakan,” katanya. – Bernama


SENARAI PENUH JEMAAH MENTERI

Menteri Kanan – Menteri Perdagangan Antarabangsa dan Industri
Datuk Seri Mohamed Azmin Ali
Timbalan Menteri: Datuk Lim Ban Hong

Menteri Kanan – Menteri Pertahanan
Datuk Seri Hishammuddin Hussein
Timbalan Menteri: Datuk Seri Ikhmal Hisham Abdul Aziz

Menteri Kewangan
Tengku Datuk Seri Zafrul Tengku Abdul Aziz
Timbalan Menteri I: Mohd Shahar Abdullah
Timbalan Menteri II: Yamani Hafez Musa

Menteri Kanan – Menteri Kerja Raya
Datuk Seri Fadillah Yusof
Timbalan Menteri: Datuk Arthur Joseph Kurup

Menteri Kanan – Menteri Pendidikan
Senator Datuk Dr. Mohd Radzi Md Jidin
Timbalan Menteri I : Senator Datuk Dr Mah Hang Soon
Timbalan Menteri II : Datuk Mohamad Alamin

Menteri Di Jabatan Perdana Menteri (Ekonomi)
Datuk Seri Mustapa Mohamed
Timbalan Menteri : Eddin Syazlee Shith

Menteri Di Jabatan Perdana Menteri (Tugas-Tugas Khas)
Datuk Dr Abdul Latiff Ahmad
Timbalan Menteri : Datuk Mastura Mohd Yazid

Menteri Di Jabatan Perdana Menteri (Parlimen dan Undang-Undang)
Datuk Seri Dr Wan Junaidi Tuanku Jaafar
Timbalan Menteri: Datuk Mas Ermieyati Samsuddin

Menteri Di Jabatan Perdana Menteri (Hal Ehwal Agama)
Senator Tuan Idris Ahmad
Timbalan Menteri: Datuk Ahmad Marzuk Shaary

Menteri Di Jabatan Perdana Menteri (Hal Ehwal Sabah dan Sarawak)
Datuk Seri Dr. Maximus Johnity Ongkili
Timbalan Menteri: Datuk Hanifah Hajar Taib

Menteri Pengangkutan
Datuk Seri Dr Wee Ka Siong
Timbalan Menteri : Datuk Henry Sum Agong

Menteri Alam Sekitar dan Air
Datuk Seri Tuan Ibrahim Tuan Man
Timbalan Menteri : Datuk Dr Mansor Othman

Menteri Sumber Manusia
Datuk Seri Saravanan Murugan
Timbalan Menteri : Datuk Awang Hashim

Menteri Wilayah Persekutuan
Datuk Seri Shahidan Kassim
Timbalan Menteri: Datuk Seri Jalaluddin Alias

Menteri Wanita, Keluarga dan Masyarakat
Datuk Seri Rina Harun
Timbalan Menteri: Datuk Hajah Siti Zailah Mohd Yusoff

Menteri Pengajian Tinggi
Datuk Dr Noraini Ahmad
Timbalan Menteri : Senator Datuk Dr Ahmad Masrizal Muhammad

Menteri Tenaga dan Sumber Asli
Datuk Seri Takiyuddin Hassan
Timbalan Menteri: Datuk Ali Anak Biju

Menteri Dalam Negeri
Datuk Seri Hamzah Zainuddin
Timbalan Menteri I: Datuk Seri Dr Ismail Mohamed Said
Timbalan Menteri II: Jonathan Yassin

Menteri Kesihatan
Khairy Jamaluddin Abu Bakar
Timbalan Menteri I: Datuk Dr Noor Azmi Ghazali
Timbalan Menteri II: Datuk Aaron Ago Dagang

Menteri Pertanian dan Industri Makanan
Datuk Seri Dr Ronald Kiandee
Timbalan Menteri I: Datuk Seri Ahmad Hamzah
Timbalan Menteri II: Dr Nik Muhammad Zawawi Salleh

Menteri Pembangunan Luar Bandar
Datuk Seri Mahdzir Khalid
Timbalan Menteri I: Datuk Seri Abdul Rahman Mohamad
Timbalan Menteri II: Datuk Hasbi Habibollah

Menteri Luar Negeri
Datuk Saifuddin Abdullah
Timbalan Menteri: Kamarudin Jaffar

Menteri Perdagangan Dalam Negeri dan Hal Ehwal Pengguna
Datuk Alexander Nanta Linggi
Timbalan Menteri: Datuk Rosol Wahid

Menteri Komunikasi Dan Multimedia
Tan Sri Annuar Musa
Timbalan Menteri: Datuk Zahidi Zainul Abidin

Menteri Perumahan dan Kerajaan Tempatan
Datuk Seri Reezal Merican Naina Merican
Timbalan Menteri: Datuk Seri Ismail Abdul Mutalib

Menteri Sains, Teknologi dan Inovasi
Datuk Seri Dr Adham Baba
Timbalan Menteri: Datuk Amzad Mohamed @ Hashim

Menteri Pembangunan Usahawan dan Koperasi
Tan Sri Noh Omar
Timbalan Menteri: Muslimin Yahaya

Menteri Perusahaan, Perladangan dan Komoditi
Datuk Dr Zuraidah Kamaruddin
Timbalan Menteri I: Datuk Seri Wee Jeck Seng
Timbalan Menteri II: Willie Mongin

Menteri Pelancongan, Kesenian dan Kebudayaan
Datuk Seri Nancy Shukri
Timbalan Menteri: Datuk Seri Dr Santhara Kumar Ramanaidu

Menteri Perpaduan Negara
Datuk Halimah Mohamed Sadique
Timbalan Menteri: Senator Tuan Wan Ahmad Fayshal Wan Ahmad Kamal

Menteri Belia dan Sukan
Datuk Seri Ahmad Faizal Azumu
Timbalan Menteri: Senator Datuk Seri Ti Lian Ker


Israel, Palestin setuju gencatan senjata

KAHERAH, 10 Muharram 1444H, Isnin – Perjanjian gencatan senjata yang diusahakan Mesir bagi menamatkan pencerobohan negara haram Israel selama tiga hari ke atas Semenanjung Gaza telah berkuat kuasa lewat Ahad jam 11.30 malam waktu tempatan.

Perjanjian itu dibuat ketika jumlah korban di Gaza meningkat kepada 44 orang dan lebih 360 yang lain cedera, menurut Kementerian Kesihatan Palestin.

Dalam satu kenyataan, Mesir menyatakan kesungguhannya untuk menamatkan ketegangan di Semenanjung Gaza dan meningkatkan hubungannya dengan semua pihak bagi membendung situasi semasa.

Atas dasar itu, Mesir menyeru kepada gencatan senjata yang komprehensif berkuat kuasa 11.30 malam waktu tempatan pada Ahad.

Semua pihak yang terlibat dalam konflik telah mengumumkan persetujuan mereka terhadap perjanjian itu.

Jihad Islam bagi pihaknya telah mengesahkan gencatan senjata di wilayah itu.

“Gencatan senjata telah dicapai oleh pengantaraan Mesir yang berkuat kuasa pada 11.30 malam waktu Palestin,” kata jurucakapnya, Dauwd Shehab.

Sementara itu, ratusan rakyat Palestin berdemontrasi di Ramallah sebagai menentang pencerobohan Israel ke atas Gaza.

Berita berkaitan;


Jangan jadikan politik kepartian sempadan bina persaudaraan

BANGI, 9 Zulhijjah 1443H, Sabtu – Presiden BERJASA, Ustaz Zamani Ibrahim mengingatkan umat Islam untuk tidak sesekali menjadikan politik kepartian sebagai sempadan untuk membina persaudaraan.

Menerusi perutusan Aidiladha, beliau mengajak umat Islam membina silaturahim dan ukhuwah merentasi sempadan politik kepartian.

“Budaya berkorban demi agenda agama, bangsa dan negara sepatutnya telah menjadi salah satu susuk tubuh muslim itu sendiri.

“Menafikan kepentingan diri demi kerana agama, bangsa dan negara tidak perlu diperkatakan lagi. Inilah hikmat di sebalik melaksanakan ibadah korban,” katanya.

Pada masa sama, beliau turut mengambil peluang mengucapkan Selamat Menyambut Hari Raya Korban kepada semua muslimin dan muslimat.

Katanya, melaksanakan ibadah itu, satu tuntutan agama yang di dalamnya ada falsafah yang hebat.

Katanya lagi, falsafah itu perlu dijelmakan dalam kehidupan setiap muslim demi keberanian dan kesiapsiagaan untuk bertembung dengan makna pertembungan yang benar-benar bersedia.

“Sama-samalah kita menjaga keselamatan dan kesihatan diri, ini kerana kita masih belum bebas dari ancaman COVID-19 sepanjang kita meraikan Hari Raya Korban dan ibadah korban,” katanya.


22 Jun keputusan rayuan kerajaan mengenai kewarganegaraan anak lahir luar negara

PUTRAJAYA, 20 Syaaban 1443H, Rabu – Mahkamah Rayuan menetapkan 22 Jun untuk memberi keputusan berhubung rayuan kerajaan yang memohon untuk membatalkan keputusan Mahkamah Tinggi bahawa anak yang dilahirkan di luar negara oleh ibu warganegara Malaysia yang berkahwin dengan warga asing berhak mendapat kerakyatan Malaysia secara automatik.

Hakim Datuk Seri Kamaludin Md Said, yang mengetuai panel tiga hakim, menetapkan tarikh itu selepas peguam yang mewakili pihak masing-masing dalam dua kes kewarganegaraan selesai mengemukakan hujahan.

“Kami memerlukan lebih banyak masa untuk berbincang kerana kes ini penting dan melibatkan kepentingan awam,” katanya.

Hakim Kamaludin yang bersidang bersama Datuk Azizah Nawawi dan Datuk S Nantha Balan mendengar dua kes rayuan iaitu melibatkan Persatuan Sokongan Keluarga dan Kebajikan Selangor & Kuala Lumpur (Family Frontiers) dan enam wanita Malaysia yang berkahwin dengan warga asing serta satu lagi kes melibatkan seorang wanita yang lahir di luar negara yang ibunya adalah warga Malaysia.

Bagi kes pertama, kerajaan, Kementerian Dalam Negeri dan ketua pengarah Jabatan Pendaftaran Negara (JPN) merayu terhadap keputusan Mahkamah Tinggi pada 9 September 2021 yang mengiktiraf anak kepada ibu Malaysia yang dilahirkan di luar negara mempunyai hak automatik menjadi rakyat Malaysia.

Bagi kes kedua, Mahisha Sulaiha Abdul Majeed, yang dilahirkan di India oleh ibu warganegara Malaysia dan bapanya rakyat India, merayu terhadap keputusan Mahkamah Tinggi pada 19 Ogos 2020 yang menolak samannya bagi mendapatkan pengisytiharan bahawa dia berhak mendapat kewarganegaraan Malaysia.

Dalam prosiding yang dijalankan secara dalam talian, Peguam Kanan Persekutuan Liew Horng Bin yang mewakili kerajaan dalam kes pertama berhujah bahawa anak yang dilahirkan di luar negara kepada ibu warganegara Malaysia yang berkahwin dengan rakyat asing tidak boleh diberikan kewarganegaraan Malaysia secara automatik di bawah Perkara 4(1) Perlembagaan Persekutuan.

Beliau berkata, satu-satunya cara untuk mereka mendapatkan kewarganegaraan adalah dengan memohon kepada JPN untuk didaftarkan sebagai warganegara Malaysia seperti yang diperuntukkan di bawah Perkara 15(2) Perlembagaan Persekutuan.

Katanya, hakim Mahkamah Tinggi telah menulis semula Perlembagaan Persekutuan berhubung pemberian kewarganegaraan kepada kanak-kanak itu.

Katanya, penggunaan perkataan ‘bapa’ dalam seksyen 1(b) dan 1(c) Jadual Kedua, Bahagian II Perlembagaan Persekutuan adalah disengajakan dan tidak menyatakan ‘ibu’, sambil menambah bahawa peruntukan tersebut tidak bersifat diskriminasi.

Seksyen itu menyatakan bahawa sesiapa yang dilahirkan di luar negara yang bapanya merupakan rakyat Malaysia, dianggap sebagai warganegara melalui kuat kuasa undang-undang.

Dalam keputusan Hakim Mahkamah Tinggi Datuk Akhtar Tahir untuk membenarkan anak-anak yang dilahirkan di luar negara oleh ibu warganegara Malaysia yang berkahwin dengan warga asing berhak mendapat kerakyatan melalui kuat kuasa undang-undang, beliau telah memutuskan bahawa perkataan ‘bapa’ dalam seksyen 1(b) mestilah dibaca termasuk ibu.

Beliau juga memutuskan Perkara 14(1)(b) bersama Seksyen 1(b) Perlembagaan Persekutuan mesti dibaca selaras dengan Perkara 8(2) Perlembagaan Persekutuan yang melarang diskriminasi berasaskan jantina.

Peguam Datuk Dr Gurdial Singh Nijar yang mewakili Family Frontiers dan enam wanita itu, berhujah bahawa tafsiran peruntukan kewarganegaraan tidak boleh mendiskriminasi seseorang yang dilahirkan di luar negara semata-mata kerana dia dilahirkan oleh ibu rakyat Malaysia dan bukan kepada bapa warganegara Malaysia.

Beliau berkata, berdasarkan amalan dan tafsiran undang-undang, anak yang lahir di luar negara yang bapanya adalah rakyat Malaysia dan berkahwin dengan wanita warga asing berhak mendapat kewarganegaraan Malaysia secara automatik tetapi anak yang dilahirkan di luar negara kepada ibu rakyat Malaysia yang berkahwin dengan suami warga asing tidak berhak mendapat kewarganegaraan secara automatik.

Gurdial Singh berhujah tafsiran undang-undang dan prosedur serta amalan yang diterima pakai adalah bersifat diskriminasi dan melanggar hak perlembagaan anak guamnya di bawah Perkara 8 Perlembagaan Persekutuan.

Dalam saman itu, antara lain ibu-ibu itu memohon mahkamah mengeluarkan perintah kepada semua agensi kerajaan berkaitan termasuk JPN, Jabatan Imigresen dan kedutaan Malaysia agar mengeluarkan semua dokumen membabitkan kerakyatan (termasuk pasport dan kad pengenalan) kepada anak yang dilahirkan di luar negara oleh ibunya iaitu warga Malaysia yang berkahwin dengan warga asing.

Mahkamah juga mendengar hujah oleh peguam Datuk Dr Cyrus Das yang mewakili Mahisha dan Peguam Kanan Persekutuan Ahmad Hanir Hambaly@Arwi mewakili ketua pengarah JPN, Menteri Dalam Negeri dan kerajaan Malaysia. – Bernama


Kemelut negara yang tidak berkesudahan

DEBAT perdana antara Najib dan Anwar.

Yang penting forensik audit perlu dibuat selamat pun perlu. Yang bersalah perlu dihukum. Bukan selamatkan sahaja tanpa membuat sebarang siasatan menyeluruh kebobrokan pengurusan yang berlaku.

Malaysia memerlukan perubahan yang menyeluruhkan melibatkan keseluruhan sistem yang sedia ada. Perubahan dalam sistem politik, ekonomi dan sosial. Kegagalan yang sama akan berulang dan berakhir dengan keruntuhan jika negara kita masih berputar dengan sistem yang sama walaupun berlaku pertukaran kerajaan dan kepimpinan. Kegagalan akan berulang jika kita berputar pada kitaran yang sama.

Lihat sahaja kepada politik, setelah 60 tahun merdeka politik Melayu sebagai tonggak negara semakin lemah walaupun diperintah oleh parti-parti Melayu dalam tempoh yang begitu lama. Begitu juga dalam ekonomi, pencapaian ekonomi Melayu tidak pernah melebihi 20 peratus walaupun diperintah oleh parti-parti Melayu bahkan semakin menurun.

Sudah banyak laungan, slogan dan dasar yang dicanangkan tetapi sejarah membuktikan politik, ekonomi dan sosial bangsa Melayu semakin merudum walaupun kita merdeka melebihi 60 tahun. Sinar belum kelihatan, apa yang berlaku ialah perebutan kuasa kemelut politik yang tidak berkesudahan. Rakyat yang menjadi mangsa kerakusan ahli politik berebut kuasa dan pangkat.

Bicarawara, debat dan lain-lain media hanya pemanis kata dan pelaris bicara untuk meraih undi semasa pilihanraya.

Ustaz Sharipudin Abdul Kadir
Ketua Perhubungan ISMA Negeri Kelantan


China, India, Brazil mungkin negara awal terima vaksin Russia

MOSCOW, 28 Zulhijjah 1441H, Selasa – Komanwel Negara-Negara Merdeka (CIS), BRICS – Brazil, Rusia, India, China, dan Afrika Selatan – mungkin menjadi penerima asing pertama vaksin COVID-19 Russia, Sputnik V.

Profesor Ruslan Abramov dari Universiti Ekonomi Plekhanov Russia berkata, keutamaan mungkin diberikan kepada negara antaranya China, India, Brazil, Serbia dan negara Eropah timur yang lain.

Namun, katanya, terlalu awal untuk bercakap mengenai Sputnik V sebagai projek komersial dan Russia terlebih dahulu akan memenuhi keperluan utuk rakyatnya.

“Ada beberapa alasan untuk itu. Pertama, kita harus benar-benar memastikan vaksin itu selamat dan berkesan dalam jangka panjang.

“Kemudiannya, ia harus memenuhi permintaan di pasaran domestik. Dan hanya selepas itu kita boleh membincangkan mengenai aspek komersial,” katanya.

Russia secara rasmi mendaftarkan vaksin coronavirus pertama di dunia, yang dihasilkan oleh Gamaleya Research Institute of Epidemiology and Microbiology, pada Selasa lalu.

Ketua Pegawai Eksekutif RDIF Kirill Dmitriev memberitahu, negara itu telah menerima permintaan awal untuk 1 bilion dos vaksin daripada lebih 20 negara.

Mengulas lanjut, Abramov berkata, dunia kini menyaksikan fasa baharu perlumbaan vaksin dan Russia terus berada di hadapan.

“Tetapi hanya masa akan menentukan sama ada kepemimpinan ini akan berterusan dan diperkukuh.

“Jangan lupa banyak negara di dunia mempunyai pusat virologi yang menghasilkan vaksin dan mempunyai rekod baik,” kata Abramov.

Meskipun, negara Barat kelihatan kurang yakin dengan vaksin Sputnik V, yang belum lulus ujian klinikal tahap tiga, pakar itu percaya bahawa ia selamat dan berkesan.

Vaksin yang disebut sebagai Gam-Covid-Vac iaitu singkatan daripada ‘Gamaleya Covid Vaccine’, dihasilkan untuk dua suntikan bagi memanjangkan imuniti.

Perbezaan dalam setiap dos adalah jenis adenovirus yang digunakan untuk menghantar vaksin ke sel-sel badan.

Untuk kesan maksimum, ejen imunisasi harus disuntik selang dua atau tiga minggu, bagi memberi tempoh bertenang kepada sistem imun yang berlawan dengan bahan asing. – Agensi


Keputusan semakan kes SRC Najib 31 Mac

KUALA LUMPUR, 20 Syaaban 1444H, Isnin – Mahkamah Persekutuan menetapkan 31 Mac untuk menyampaikan keputusannya dalam permohonan bekas Perdana Menteri, Datuk Seri Najib Razak untuk menyemak sabitan dan hukumannya dalam kes penyelewengan RM42 juta dana SRC International Sdn Bhd.

Tarikh keputusan itu disahkan oleh seorang daripada peguam Najib, Muhammad Farhan Muhammad Shafee serta Timbalan Pendakwa Raya, Mohd Ashrof Adrin Kamarul ketika dihubungi Bernama.

Panel lima hakim Mahkamah Persekutuan diketuai Hakim Besar Sabah dan Sarawak Abdul Rahman Sebli menangguhkan keputusan mahkamah pada 28 Feb lalu selepas mendengar penghujahan selama enam hari daripada peguam Najib, Tan Sri Muhammad Shafee Abdullah dan Timbalan Pendakwa Raya Datuk V. Sithambaram.

Empat lagi hakim menganggotai panel itu ialah Hakim Mahkamah Persekutuan, Datuk Vernon Ong Lam Kiat, Datuk Rhodzariah Bujang dan Datuk Nordin Hassan serta Hakim Mahkamah Rayuan Datuk Abu Bakar Jais.

Pada 23 Ogos 2022, Najib menjalani hukuman di Penjara Kajang selepas gagal dalam rayuannya untuk mengetepikan sabitan, hukuman penjara 12 tahun dan denda RM210 juta atas kesalahan menyeleweng dana SRC International.

Bekas Ahli Parlimen Pekan itu kemudian memfailkan permohonan semakan mengikut Peraturan 137 Kaedah-Kaedah Mahkamah Persekutuan 1995, dalam usaha membatalkan keputusan yang dibuat oleh panel lima anggota Mahkamah Persekutuan diketuai Ketua Hakim Negara Tun Tengku Maimun Tuan Mat pada 23 Ogos tahun lepas dalam mengekalkan sabitan, hukuman penjara dan denda.

Pada 28 Julai 2020, Hakim Mahkamah Tinggi Datuk Mohd Nazlan Mohd Ghazali mendapati beliau bersalah atas tujuh pertuduhan iaitu tiga pertuduhan pecah amanah, tiga pertuduhan pengubahan wang haram dan satu pertuduhan salah guna kuasa.

Hakim Mohd Nazlan, yang kini hakim Mahkamah Rayuan, menjatuhkan hukuman penjara 12 tahun dan denda RM210 juta atau penjara lima tahun dan keputusannya dikekalkan oleh Mahkamah Rayuan pada 8 Dis 2021.

Sepanjang prosiding selama enam hari itu, Muhammad Shafee berhujah bahawa panel Mahkamah Persekutuan sebelum ini yang mendengar rayuan Najib telah melakukan kesilapan asas dalam undang-undang dengan tidak membenarkan penangguhan perbicaraan dan tidak membenarkan bekas peguam Najib, Datuk Hisyam Teh Poh Teik menarik diri.

Bagaimanapun, Sithambaram berhujah bahawa tiada pelanggaran keadilan semula jadi atau ketidakadilan atau penyalahgunaan proses mahkamah dalam kes itu kerana pihak pembelaan diberi peluang untuk mengemukakan rayuan terakhirnya tetapi Hisyam memilih untuk tidak mengambil peluang yang diberikan atas alasan beliau tidak bersedia. – Bernama


PRU15: Penyertaan NGO mampu ubah landskap politik negara

JERLUN,18 Rabiulakhir 1444H, Ahad – Calon pertubuhan bukan kerajaan (NGO) yang diketengahkan oleh Gerakan Tanah Air (GTA) pada Pilihan Raya Umum ke-15 (PRU15) diyakini mampu mengubah landskap politik negara sekiranya diberikan mandat oleh rakyat.

Penyertaan wakil NGO juga mampu memperkemaskan sistem pentadbiran mengikut kepakaran masing-masing, demikian kata Timbalan Pengerusi Penaja GTA, Datuk Seri Mukhriz Mahathir.

Katanya, inisiatif Pengerusi Penaja GTA, Tun Dr Mahathir Mohamad memperkenalkan konsep baharu dengan menggabungkan politik dan NGO adalah pendekatan luar biasa selain belum pernah dilakukan mana-mana gabungan sebelum ini.

“Sangat menarik apabila saya berjumpa dengan beberapa kumpulan petani dan mereka pesan untuk saya terus bangkitkan isu-isu padi di Dewan Rakyat.

“Saya maklumkan kepada mereka dalam PRU15 ini, Pertubuhan Persaudaraan Pesawah Malaysia (Pesawah) bertanding bawah GTA dan Parti Pejuang Tanah Air (Pejuang) di Pendang.

“Sekiranya saya bercakap dalam Dewan Rakyat atau DUN berkenaan isu padi mengikut kefahaman saya, bayangkan kalau wakil pesawah sendiri yang bercakap dan tahu lebih mendalam masalah petani,” katanya.

Presiden Pejuang itu pada masa sama menjelaskan, masyarakat kini semakin terbuka dan dilihat sangat menyambut baik penyertaan wakil NGO ini walaupun tidak pernah terbabit dalam politik, sebelum ini.

Tiga wakil NGO bertanding di Kedah, iaitu Abdul Rashid Yob yang merupakan Exco Pesawah; Mohamad Yusrizal Yusoff (Presiden Cake) serta Datuk Mohd Nizam Mahshar yang merupakan Pengerusi Pertubuhan Pembangunan Antarabangsa dan Penyelidikan Untuk Kelestarian (IDRIS).

Manakala, seramai 14 wakil NGO mewakili GTA bertanding dalam PRU15 kali ini, iaitu empat di Selangor, dua di Pulau Pinang serta masing-masing seorang calon di Johor, Melaka, Negeri Sembilan, Pahang dan Perlis.


Israel ‘hura-hara’, rakyat bantah rancangan baik pulih kehakiman

TEL AVIV, 18 Ramadan 1444H, Ahad – Ribuan rakyat negara haram Israel melakukan demonstrasi 14 minggu berturut-turut bagi menentang rancangan kontroversi kerajaan membaik pulih kehakiman.

Penunjuk perasaan berkumpul di kawasan Kaplan Street membantah pelan baik pulih kehakiman dan keputusan membentuk pasukan Pengawal Kebangsaan di bawah Menteri Keselamatan, Itamar Ben-Gvir.

Protes lain dilaporkan di bandar utara Haifa, Baitulmaqdis, dan Beersheba di selatan Israel.

Bulan lalu, kerajaan Israel bersetuju untuk memberikan pasukan Pengawal Kebangsaan kepada Ben-Gvir sebagai pertukaran untuk menyokong rancangan pembaharuan kehakiman.

Israel telah menyaksikan protes besar-besaran sejak beberapa minggu lalu terhadap rancangan Perdana Menteri, Benjamin Netanyahu.

Sebaliknya, pembangkang melihat pembaharuan kehakiman ini sebagai rampasan kuasa yang memihak kepada eksekutif.

Netanyahu, bagaimanapun, menegaskan bahawa rancangan kehakimannya adalah bagi menguatkan sistem demokrasi serta memulih keseimbangan antara kuasa perundangan, eksekutif dan kehakiman.

Undang-undang yang akan diratifikasi itu akan mengubah kaedah pemilihan hakim di tengah-tengah kontroversi reformasi, yang mana pengkritik menuduh Netanyahu cuba mengawal kebebasan mahkamah.

Pada 27 Mac, Netanyahu, yang sedang dibicarakan kerana rasuah, mengumumkan penghentian sementara rancangan baik pulih kehakiman. -Agensi


Hishammuddin nafi ditawar jawatan PM

KUALA LUMPUR, 29 Rabiulakhir 1444H, Khamis – Bendahari Agung Barisan Nasional (BN), Datuk Seri Hishammuddin Hussein menafikan dakwaan ditawarkan jawatan Perdana Menteri oleh Perikatan Nasional (PN).

Ahli Parlimen Sembrong itu berkata, beliau tidak pernah terlibat dalam sebarang rundingan, sama ada dengan PN atau Pakatan Harapan (PH).

Katanya, artikel yang disiarkan oleh sebuah portal media tempatan yang mendakwa beliau ditawarkan jawatan tertinggi adalah tidak benar.

“Ramai menyebarkan artikel ini – saya ingin mengesahkan bahawa dakwaan ini tidak benar sama sekali. Saya tidak sesekali terlibat dalam sebarang rundingan, sama ada dengan Perikatan Nasional, mahupun Pakatan Harapan.

“Saya juga tidak pernah ditawarkan apa-apa jawatan,” kata Hishammuddin dalam catatan di Facebooknya pada pagi ini.

Susulan kenyataan itu, portal media berkenaan telah menarik balik laporan artikel tersebut.

“Untuk makluman semua, berita tersebut telah diturunkan,” kata Hishamuddin.

Sebelum ini, Hishammuddin tegas berpendirian Barisan Nasional (BN) tidak bekerjasama dengan PH bagi membentuk kerajaan Persekutuan selepas Pilihan Raya Umum ke-15 yang menyaksikan tiada gabungan memperoleh majoriti mudah di Parlimen.

Bagaimanapun, tengah malam tadi (24 November), Majlis Tertinggi UMNO sebulat suara memutuskan untuk menyokong dan mematuhi titah Yang Di-Pertuan Agong supaya BN menyokong dan mengambil bahagian dalam kerajaan perpaduan yang tidak dipimpin oleh PN.


COVID-19 darurat besar, PAS senada UMNO tidak desak segerakan PRU15

KUALA LUMPUR, 3 Zulkaedah 1442H, Isnin  – PAS senada dengan saranan UMNO untuk tidak mendesak kerajaan mengadakan Pilihan Raya Umum Ke-15 (PRU15) dalam waktu terdekat, ketika negara berdepan dengan wabak COVID-19 yang dianggap satu darurat besar.

Setiausaha Agung PAS Datuk Seri Takiyuddin Hassan berkata, cadangan itu amat tepat dan kena pada masanya, kerana fokus seluruh jentera kerajaan Persekutuan serta negeri-negeri sekarang adalah bagi memerangi pandemik COVID-19, yang belum reda bukan sahaja di Malaysia malah di seluruh dunia.

“Begitu juga parti-parti politik turut sama menumpukan kepada usaha membantu rakyat yang terkesan teruk dengan wabak ini, bukan sahaja dalam aspek kesihatan tapi juga aspek ekonomi,” katanya dalam kenyataan hari ini.

Beliau mengulas kenyataan Pengarah Pilihan Raya UMNO Datuk Seri Tajuddin Abdul Rahman semalam yang berkata, parti itu tidak perlu mendesak kerajaan Perikatan Nasional untuk mengadakan Pilihan PRU15 dalam waktu terdekat, kerana ia hanya akan menyukarkan usaha kerajaan memerangi penularan pandemik COVID-19.

Dalam pada itu, Takiyuddin yang juga Menteri di Jabatan Perdana Menteri (Parlimen dan Undang-Undang), menyeru semua pihak terutama parti-parti politik dan pertubuhan bukan kerajaan tanpa mengira fahaman serta aliran pemikiran, membantu kerajaan menguruskan dan menyelesaikan wabak COVID-19.

Beliau berkata, kerjasama itu termasuk mengelakkan isu-isu yang boleh menimbulkan ketegangan, keburukan dan kerugian masa, tenaga dan kewangan.

“PAS yakin kerajaan akan terus mengambil langkah-langkah proaktif dengan mengambil kira pandangan dan cadangan semua pihak bagi memastikan kebaikannya dirasai oleh seluruh rakyat dan penduduk Malaysia,” kata Takiyuddin. -Bernama


Selepas didakwa cemar Sungai Kundang, Presiden KLSCAH mohon cuti sementara

BANGI, 25 Rabiulawal 1442H, Rabu – Presiden Dewan Perhimpunan Cina Kuala Lumpur dan Selangor (KLSCAH), Ong Seng Khek bercuti sementara menunggu perbicaraan berkaitan kes pencemaran Sungai Kundang, Rawang, sekitar akhir bulan lalu.

Menurut kenyataan yang dikeluarkan KLSCAH, pihaknya telah menerima permohonan cuti dari Ong Seng Khek sehingga kes itu selesai diadili.

Buat sementara waktu, Naib Presiden KLSCAH, Ser Choon Ing akan memangku jawatan presiden pertubuhan tersebut.

“Pengerusi KLSCAH (Ong Seng Khek) telah menyerahkan surat permohonan cutinya pada 9 November (kelmarin) kepada lembaga eksekutif KLSCAH yang setelah itu mengadakan mesyuarat tergempar pada 10 November (semalam) bagi membincangkan isu ini.

“Antara resolusi yang dipersetujui dalam mesyuarat tersebut adalah kepentingan mematuhi undang-undang dan peraturan berkenaan perlindungan alam sekitar, menasihati kerajaan, perusahaan, pengguna dan semua pihak tanggungjawab bersama memelihara alam sekitar,” kata pertubuhan itu seperti dilapor OrientalDaily semalam.

Kenyataan itu turut menyebut, Ong Seng Khek telah meminta cuti sementara agar tugas-tugas di KLSCAH tidak tertangguh, maka KLSCAH telah menerima alasan tersebut dan menerima permohonan cuti sementara beliau.

Selain itu, Ong Seng Khek yang juga Naib Presiden Hua Zong dimaklumkan telah memohon cuti dari pertubuhan berkenaan, namun Hua Zong belum mengeluarkan apa-apa kenyataan.

Timbalan Setiausaha Agung Hua Zong, Yong Yew Wei ketika ditemubual OrientalDaily berkata, kejadian itu berlaku secara mengejut, beliau kurang arif mengenainya dan enggan memberi sebarang komen.

Bagaimanapun katanya, oleh kerana kejadian itu sudah diambil tindakan undang-undang, Hua Zong akan mengeluarkan kenyataan rasmi kemudian.

Terdahulu, Ong Seng Khek dan tiga pengarah syarikat sebuah kilang memproses minyak kelapa sawit terpakai didakwa melepaskan bahan buangan daripada premis itu ke dalam Sungai Kundang, Rawang tanpa lesen.

Kesalahan itu didakwa dilakukan di premis tersebut di Lot 19701, Jalan KPK 1/3, Kawasan Perindustrian Kundang, Kundang Jaya, di sini, pada 22 Oktober lalu.

Pertuduhan dikemukakan mengikut Seksyen 25(1) Akta Kualiti Alam Sekeliling 1974 dan boleh dihukum di bawah Seksyen 25(3) akta sama yang memperuntukkan hukuman denda RM100,000 atau penjara hingga lima tahun atau kedua-duanya, jika sabit kesalahan.


MoU kerajaan campuran cabul amalan demokrasi

BANGI, 26 Jamadilawal 1444H, Rabu – Perikatan Nasional (PN) akan menyemak imbang dasar, inisiatif dan program yang diperkenalkan kerajaan campuran pimpinan Datuk Seri Anwar Ibrahim.

Ketua Penerangan PAS, Khairil Nizam Khirudin berkata, pihaknya yakin kerajaan campuran Pakatan Harapan (PH) dan Barisan Nasional (BN) lebih cenderung bersikap pragmatik dan sukar mempertahankan prinsip yang dilaungkan sebelum ini.

“Tambahan lagi, perjanjian persefahaman yang dimeterai dalam kalangan mereka secara jelas telah mencabul amalan demokrasi, hak asasi dan mencanggahi Perlembagaan Persekutuan.

“Tindakan ini melambangkan sikap Perdana Menteri yang autokratik, tidak terbuka dan tidak bersedia untuk berbeza pandangan walaupun demi kepentingan rakyat,” katanya dalam kenyataan hari ini.

Mengulas lanjut, Ahli Parlimen Jerantut itu menegaskan, pasukan pembangkang PN akan terus membawa isu-isu rakyat tanpa mengira agama, kaum dan fahaman politik di Dewan Rakyat.

“Kami juga menuntut ahli-ahli Parlimen agar berperwatakan matang, menjaga tingkah laku dan percakapan serta fokus kepada perbincangan yang memberi manfaat kepada rakyat,” katanya.

Selain itu, beliau berkata, sidang Dewan Rakyat yang berakhir semalam telah mempamerkan kredibiliti Ketua Pembangkang, Datuk Seri Hamzah Zainudin dan ahli-ahli Parlimen PN berbahas dengan hujah dan fakta yang kuat.

Katanya, penjelasan yang diberikan boleh dinilai secara rasional oleh rakyat supaya keyakinan dan harapan mereka terhadap ahli-ahli Parlimen PN tidak disia-siakan.


DAP tak perlu melatah, larangan arak tidak langgar hak sesiapa

Oleh Athirah Huda Zalhe

BANGI, 4 Rabiulakhir 1442H, Jumaat – Pelaksanaan peraturan baharu arak beralkohol tinggi yang bakal dikuatkuasakan Dewan Bandaraya Kuala Lumpur (DBKL) tidak langsung melanggar hak asasi mana-mana pihak.

Justeru, tidak perlulah parti tamak haloba, DAP ‘melatah’ sehingga mahu bertindak mengumpul bantahan daripada pihak berkepentingan yang terjejas dengan peraturan berkenaan.

Walhal, pelaksanaan larangan itu hanyalah sekatan yang sangat terhad, dan bukan bertujuan menghapuskan penjualan arak secara menyeluruh, kata Ahli Jawatankuasa Pusat Ikatan Muslimin Malaysia (ISMA), Haji Zaizul Azizi Zaman.

“Tiada isu sekatan ini melanggar hak asasi sesiapa, bahkan larangan sama saya perhatikan di kebanyakan negara Barat.

“Malah, peraturan baharu ini juga hanya sekatan yang sangat terhad, bukan menghapuskan penjualan arak secara total,” katanya kepada Ismaweb.net, hari ini.

Beliau berkata demikian sebagai menegur sikap tidak puas hati DAP Wilayah Persekutuan terhadap garis panduan baharu mengenai lesen minuman keras yang mula berkuat kuasa pada Isnin lepas.

Garis panduan itu antara lain turut menetapkan bahawa kedai runcit dan kedai serbaneka tidak lagi menjual produk minuman keras mulai 1 Oktober tahun depan.

Bagaimanapun, perkara itu sudah dijangka akan mendapat tentangan daripada DAP, yang menuduh peraturan berkenaan melanggar hak orang bukan Islam untuk mengamalkan budaya mereka – kononnya dijamin Perlembagaan Persekutuan.

Pengerusi DAP Wilayah Persekutuan, Tan Kok Wai berkata, peraturan itu juga dilihat ‘antiperniagaan’ dan yang menjadi korban adalah peniaga yang mematuhi undang-undang dan membayar cukai.

Lantaran itu, Tan memaklumkan akan mengadakan pertemuan dengan Datuk Bandar Kuala Lumpur bagi memohon keputusan itu ditarik balik.

Sudah menjangkakan tindakan daripada parti cauvinis itu, Haji Zaizul menggesa pihak DBKL dan Menteri Wilayah Persekutuan untuk kekal tegas serta tidak tunduk dengan desakan DAP.

“Kita perlukan ‘political will’ untuk melaksanakan keputusan yang baik ini, tanpa perlu tunduk kepada tekanan daripada pihak lain,” katanya.


Ismail Sabri tegur PAS patut lebih dominan dalam PN

KUALA LUMPUR, 20 Rabiulakhir 1444H, Rabu – Perdana Menteri, Datuk Seri Ismail Sabri Yaakob berkata, PAS sebagai parti besar dan sudah lama ditubuhkan sepatutnya menjadi parti dominan dalam Perikatan Nasional (PN).

Justeru, katanya, PAS patut mempunyai pandangan sendiri dan ada hak bersuara dalam gabungannya, termasuk menentukan kerjasama parti itu dengan parti atau gabungan lain selepas Pilihan Raya Umum ke-15 (PRU15).

“Saya difahamkan Presiden Bersatu (Tan Sri Muhyiddin Yassin) tidak puas hati dengan kenyataan Setiausaha Agung PAS (Datuk Seri Takiyuddin Hassan) yang menyatakan kesediaan bekerjasama dengan BN (Barisan Nasional) jika tidak mendapat majoriti mudah pada PRU15.

“PAS ini parti besar dan lebih awal daripada Bersatu, sepatutnya dominan dan ada ‘say’ dalam PN,” katanya kepada pemberita selepas program ramah mesra bersama penduduk di Perumahan Awam Seri Perlis 2, Keramat di sini malam tadi.

Ismail Sabri berkata demikian mengulas kenyataan Takiyuddin yang menyatakan PAS bersedia untuk bergabung dengan BN sekiranya tidak mendapat majoriti mudah pada PRU15.

Muhyiddin yang juga Pengerusi PN kemudian dilaporkan berkata, PN tidak pernah memberi mandat kepada Takiyuddin berunding dengan BN bagi tujuan membentuk kerajaan selepas PRU15.

Sementara itu Ismail Sabri berkata, tindakan pimpinan Bersatu yang sering mengkritik pandangan PAS tidak sepatutnya berlaku.

“Jika begitu, PAS perlu memikirkan untuk bergabung dengan parti politik yang lain,” katanya sambil menyatakan bahawa kenyataan Setiausaha Agung PAS itu akan dibincangkan oleh Majlis Tertinggi UMNO sekiranya BN gagal membentuk kerajaan selepas PRU15 nanti.

Mengulas mengenai dakwaan Pengerusi Pakatan Harapan, Datuk Seri Anwar Ibrahim bahawa telah ada perbincangan antara pemimpin UMNO dengan PN untuk bekerjasama, Ismail Sabri berkata: “Setahu saya tiada, ia tidak pernah dibincangkan.” – Bernama


Guna logo PAS pada PRU15

BANGI, 24 Zulkaedah 1443H, Jumaat – Musyidul Am PAS, Datuk Hashim Jasin mahu partinya menggunakan logo sendiri pada Pilihan Raya Umum ke-15 (PRU 15), nanti.

Beliau berkata, penggunaan logo PAS dilihat bersesuaian selain mampu memberi kelebihan kepada parti itu sekali gus membawa kemenangan

Katanya, penggunaan logo tersebut disarankan memandangkan logo parti telah dikenali sejak 70 tahun lalu.

Pada masa sama, Hashim juga tidak mahu kejadian tertukar logo yang pernah berlaku Pilihan Raya Negeri (PRN) Johor dan Melaka sebelum ini membuatkan pengundi keliru.

Bagaimanapun, beliau tidak memaksa logo berkenaan digunakan dalam PRU15 nanti sebaliknya menyerahkan segala keputusan tersebut kepada Majlis Presiden Perikatan Nasional (PN).

“Dalam PRN Johor dan Melaka sebelum ini, logo PN ada yang keliru apabila orang ingat logo tersebut Barisan Nasional (BN),” katanya.

Terdahulu, Ahli Jawatankuasa PAS Pusat, Zuhdi Marzuki dilaporkan berkata, PAS masih perlu menggunakan logo parti itu sebagai strategi untuk mencapai kemenangan dalam PRU15.

Katanya, kelonggaran berkenaan perlu diberikan terutama di kawasan kubu kuat atau yang mempunyai potensi terutama di kawasan Pantai Timur dan negeri majoriti Melayu.

Dalam PRN Johor dan Melaka, PAS menggunakan logo PN bagi mencerminkan semangat muafakat dalam kalangan parti ahli gabungan tersebut.


Siapa layak memerintah Malaysia?

RAKYAT Malaysia perlu berfikir jauh dan matang. Jadikan syarak sebagai neraca utama ketika memilih pemimpin atau kerajaan. Usah tertipu dengan kata-kata manis ahli-ahli parti politik yang kemaruk kuasa dan harta. Saya tidak mengatakan mereka ahli politik atau politikus kerana senario yang ada menunjukan bahawa sebahagian besar ahli politik yang ada menjadikan parti sebagai batu loncatan untuk memperolehi kuasa dan harta semata- mata. Mereka bukan politikus yang berjuang untuk survival agama, bangsa dan negara.

Ucapan Ketua Polis Negara menjelang umur persaraan menunjukkan kepada kita siapa ahli politik sebenarnya. Kalau kita fikir secara mudah, jika badan penguatkuasa undang-undang terutamanya PDRM pun tidak menyenangi kerenah ahli politik, bagaimana pula jabatan-jabatan lain. Mungkin lebih teruk dan parah.

Syabas kepada IGP yang berterus-terang dan telus. Kerenah ini mungkin telah lama berlarutan dan semakin parah. Cuma tidak diceritakan oleh mereka yang terlibat. Mereka simpan dalam memori asalkan persaraan aman dan bahagia dengan keistimewaan faedah persaraan yang mereka perolehi.

Kita suka melihat Parlimen bersidang dan berfikir untuk menyelesaikan kemelut negara tetapi berdasarkan kepada persidangan yang telah lalu tiada apa yang boleh dibanggakan. Persidangan sumpah seranah dan bertujuan untuk menjatuhkan pihak lawan. Mereka menjadikan Parlimen untuk bertikam lidah dan tempat untuk melepaskan geram dan dendam kesumat.

Di luar dewan mereka laungkan semak dan imbang tetapi di dalam dewan ibarat manusia histeria dan meroyan. Berlakon dan bersandiwara memang rukun ahli parti politik demi undi dalam pilihanraya. Bila sentimen agama menjadi isu utama masyarakat maka mereka akan berlakon sebagai pejuang agama. Mereka akan berlakon seolah-olah mereka pengejar syahid. Begitu juga bila isu survival bangsa dan negara mereka akan bersandiwara sebagai pejuang tanah air yang terbilang. Mereka pejuang negara yang ulung.

Cuma yang peliknya bila timbul isu harta dan kekayaan mereka akan simpul sekemas-kemasnya menyembunyikan harta mereka agar tidak diketahui oleh sesiapapun. Bagaimana cara untuk memperolehi dan menyimpan itu menjadi rahsia mereka.

Hatta di mahkamah pun mereka berhempas pulas dengan pelbagai cara untuk menutup harta kekayaan milik mereka. Halal dan haram bukan menjadi perkiraan lagi. Seolah-olahnya halal untuk mereka, haram untuk dimiliki oleh orang lain.

Persoalannya adakah ahli politik ini perlu dikembalikan untuk memerintah Malaysia dan mengharapkan mereka untuk menyelesaikan kemelut negara. Mereka ibarat pesakit tenat yang menunggu sakratul maut.

Malaysia memerlukan pemimpin yang beriman dan bertaqwa kepada Allah. Pemimpin yang kuat dan amanah. Cukup dengan tempoh yang berlalu kita dipimpin oleh pemimpin yang tidak berakhlak serta tidak amanah. Pemimpin yang mengejar kuasa dan kekayaan peribadi semata-mata tetapi berlakon sebagai pejuang agama dan bangsa.

Ustaz Sharipudin Abdul Kadir
Ketua Perhubungan ISMA Negeri Kelantan


Rebat gangguan elektrik tertakluk GSL

BANGI, 2 Muharram 1444H, Ahad – Rebat gangguan elektrik yang akan diberikan kepada pengguna terjejas akibat bekalan elektrik terputus di beberapa negeri baru-baru ini adalah tertakluk kepada Standard Prestasi Perkhidmatan (GSL) Tenaga Nasional Berhad (TNB).

Menteri Tenaga dan Sumber Asli (KeTSA), Datuk Seri Takiyuddin Hassan berkata, GSL akan menjadi asas penentuan sama ada pelanggan terlibat layak diberikan rebat atau tidak.

“GSL merupakan dokumen yang telah ditetapkan oleh Suruhanjaya Tenaga (ST) dalam memastikan kualiti bekalan elektrik dan perkhidmatan yang diberikan oleh TNB dalam keadaan yang terbaik.

“Sekiranya pihak TNB gagal mematuhinya, penalti akan dikenakan dalam bentuk rebat kepada pihak terlibat,” katanya dalam kenyataan, hari ini.

Rabu lalu, kira-kira sejuta pengguna di beberapa buah negeri terjejas berikutan gangguan bekalan elektrik yang tercetus mulai jam 12.39 tengah hari.

Bagaimanapun, bekalan elektrik dapat dipulihkan secara berperingkat seawal 20 minit hingga 2 jam 21 minit, iaitu tidak melebihi GSL terkini yang telah diluluskan pada 22 September 2020.

Semalam, Takiyuddin mengumumkan TNB akan memberi rebat kepada pengguna terutama peniaga yang terjejas akibat insiden berkenaan.

Beliau menjelaskan, ST dan TNB masih menjalankan siasatan berhubung kejadian gangguan bekalan elektrik berkenaan dan siasatan dijangka selesai dalam tempoh masa satu bulan daripada tarikh kejadian gangguan bekalan.

Katanya, siasatan bagi memastikan punca dan kesan gangguan, pematuhan GSL dan seterusnya akan menjadi asas penentuan sama ada pelanggan yang terlibat layak diberikan rebat atau sebaliknya.

Bagaimanapun, keputusan muktamad kelayakan pelanggan untuk mendapatkan rebat adalah tertakluk kepada hasil siasatan yang sedang dijalankan.

“Pelaksanaan GSL diwujudkan bagi menjaga kepentingan pengguna dan meningkatkan prestasi perkhidmatan TNB. Standard Prestasi Perkhidmatan bekalan elektrik ini boleh didapati di laman sesawang Suruhanjaya Tenaga,” katanya.

Pautan terdahulu,
https://ismaweb.net/2022/07/29/fomca-saran-beri-pampasan-pihak-terlibat-gangguan-elektrik/


Kedah bangkit raih 3 mata di laman sendiri

KUALA LUMPUR, 18 Muharram 1442H, Ahad – Pasukan Kedah kembali meraih kemenangan dalam aksi Liga Super, setelah bangkit daripada ketinggalan sebelum menewaskan Petaling Jaya City FC (PJ City FC) 2-1 di Stadium Darul Aman, Alor Setar, malam ini.

Kemenangan ketiga diraih skuad Lang Merah itu membolehkan mereka melonjak ke kedudukan ketiga carta Liga Super dengan kutipan 10 mata, manakala PJ City FC kekal di tangga ke-10 daripada 12 pasukan, selepas mengumpul lima mata dari enam perlawanan.

Pada aksi malam ini, pemain import dari Brazil Washington Brandao, meletakkan pasukan pelawat di hadapan pada minit ke-15, sebelum Kedah bangkit meraih jaringan menerusi dua pemain import mereka iaitu, Kpah Sherman pada minit ke-24 dan Tchetche Kipre pada minit ke-67.

UiTM FC turut meraih tiga mata berharga di laman sendiri, setelah mengejutkan Pahang 1-0 di Stadium UiTM, Shah Alam, hasil jaringan tunggal Muhamad Rafie Mat Yaacob pada minit ke-63.

Polis Diraja Malaysia (PDRM) dan Felda United pula berkongsi satu mata setelah seri 1-1 pada aksi di Stadium Bola Sepak Kuala Lumpur, Cheras.

Pada aksi berkenaan, Eskandar Ismail meletakkan PDRM di hadapan pada minit ke-49, sebelum bekas pemain antarabangsa Singapura Muhammad Khairul Amri Mohamad Kamal, menyamakan kedudukan untuk Felda United menerusi sepakan penalti pada minit ke-71.

Dalam saingan Liga Premier, Johor Darul Ta’zim II (JDT II) meraih tiga mata berharga di tempat lawan setelah menang tipis 3-2 ke atas Terengganu FC II (TFC II), di Stadium Sultan Ismail Nasiruddin Shah, Kuala Terengganu.

Pemain import dari Argentina Francisco Insa Bohigues, meledak dua gol untuk JDT II, masing-masing pada minit ke-12 dan minit ke-27, selain gol daripada Fernando Ortega pada minit ke-65.

TFC II pula meraih gol menerusi Muhammad Zuasyraf Zulkiefle seawal minit pertama, dan Engku Muhammad Nur Shakir Engku Yacob pada minit ke-54.

Sementara itu, Perak II berpesta gol selepas menang selesa 5-1 ke atas Kuching FA, di Stadium Majlis Perbandaran Manjung.

Lima gol pasukan tuan rumah hadir menerusi jaringan Khairul Asyraf Sahizah pada minit ke-15, Muhammad Nazmi Ahmad (minit ke-26), Muhammad Adib Abdul Raop (minit ke-49 dan minit ke-57), serta Sacha Petshi pada minit ke-89, manakala gol tunggal Kuching FA disumbangkan bekas pemain kebangsaan Joseph Kalang Tie, pada minit ke-54.

Satu lagi aksi Liga Premier di antara Selangor II dan Kelantan di Stadium Majlis Bandaraya Petaling Jaya, Kelana Jaya berakhir dengan keputusan seri tanpa jaringan. – Bernama


Indonesia dilucut jadi tuan rumah Piala Dunia B-20 kerana Israel

BALI, 8 Ramadan 1444H, Khamis – Persekutuan Persatuan Bola Sepak Antarabangsa (FIFA) melucutkan hak Indonesia sebagai tuan rumah Piala Dunia Bawah 20 Tahun (B-20) selepas bantahan besar-besaran terhadap penyertaan pasukan Israel di negara itu.

Dalam satu kenyataan, FIFA berkata, pihaknya telah memutuskan untuk menyingkirkan Indonesia sebagai tuan rumah susulan pertemuan antara Presiden FIFA, Gianni Infantino dan Presiden Persatuan Bola Sepak Indonesia (PSSI), Erick Thohir.

Keputusan itu dibuat selepas FIFA membatalkan acara undian hari Jumaat di Bali, di tengah-tengah bantahan di negara majoriti Islam itu menghalang penyertaan skuad kebangsaan Israel.

Sokongan untuk perjuangan Palestin meluas di negara Islam yang paling ramai penduduknya di dunia.

Gabenor pulau Bali, Wayan Koster dilaporkan enggan menjadi tuan rumah untuk acara cabutan undi jika ada pasukan Israel.

Menurut laporan media, beliau meminta Kementerian Belia dan Sukan Indonesia menggunakan dasar melarang pasukan Israel daripada bertanding di Bali.

Acara 20 Mei hingga 11 Jun itu ditetapkan sebagai kejohanan bola sepak utama pertama yang dianjurkan negara Asia Tenggara.

FIFA berjanji untuk mengumumkan tuan rumah baharu secepat mungkin.

Kebanyakan negara Islam enggan menjadi tuan rumah kepada atlet Israel dan ramai atlet Islam enggan bersaing dengan lawan Israel sebagai solidariti kepada rakyat Palestin yang tertindas.

Semasa Piala Dunia FIFA di Qatar tahun lalu, sentimen pro-Palestin dipamerkan sepenuhnya apabila penonton dan pemain bola sepak mengibarkan bendera Palestin di stadium dan memaksa wartawan Israel meninggalkan lokasi. – Agensi


Benarkah kerajaan halalkan pencerobohan tanah haram?

ISU pencerobohan tanah di Raub yang membabitkan pekebun durian secara haram kini timbul kembali.

Mungkin ramai yang tidak perasan atau sedar yang mereka ada berhimpun dan mengeluarkan kenyataan media semalam.

Mereka telah mewujudkan satu gabungan yang dinamakan Save Musang King Alliance (SAMKA) yang dianggotai oleh 204 orang bagi mempertahankan tindakan haram mereka.

Dalam satu laporan, SAMKA telah mendakwa bahawa kerajaan negeri sudah bersetuju untuk menghalalkan tanah ini dengan melantik pihak ketiga untuk menguruskannya.

Walaupun ‘dihalalkan’, itu pun mereka bantah dan bawa ke mahkamah dengan pihak ketiga ini akan mengenakan bayaran yang tinggi sebaliknya mereka meminta kerajaan negeri berurusan terus dengan para pekebun.

Apapun yang diputuskan mahkamah nanti bukanlah menjadi isu tetapi yang menjadi persoalan kepada rakyat ialah:

i. Benarkah kerajaan negeri menghalalkan pencerobohan ini?
ii. Kenapa perlu pihak ketiga untuk mengambil tindakan bukan Pihak Berkuasa Tempatan (PBT)?
iii. Apa peranan Majlis Daerah dalam hal ini?
iv. Adakah disana tangan-tangan ghaib yang menjadi dalang sehingga pencerobohan ini sudah dihalalkan?
v. Apakah Suruhanjaya Pencegahan Rasuah Malaysia (SPRM) sendiri takut untuk melakukan siasatan?

Rakyat pasti melihat kes ini dengan penuh kesedihan dan rasa marah.

Apa tidaknya, tentera yang berkorban siang dan malam mempertahankan negara nak dapat satu ekar tanah untuk hidup pun susah, tetapi beribu ekar diceroboh dengan sewenang-wenangnya mahu dihalalkan.

Di mana maruah kerajaan negeri?

Di mana kredibiliti PBT?

Kenapa para pemimpin begitu takut dengan pekebun haram ini?

Dimana ahli parlimen Raub dan Ahli Dewan Undangan Negeri (ADUN) di sini?

Apakah mereka bersekongkol sekali? Semua ini adalah persoalan-persoalan yang bermain dalam kepala rakyat.

Sudah hampir pasti nampaknya penceroboh-penceroboh ini akhirnya tidak akan dikenakan apa-apa tindakan malah bebas terus bertanam dan mengutip hasil di atas tanah haram.

Apa lagi yang rakyat boleh harapkan pada pemimpin politik hari ini?

Sudahlah Tanah Rizab Melayu habis digadainya selama berpuluh tahun, inikan pula tanah kerajaan sendiri pun tak berani nak buat apa apabila diceroboh? Pelik tetapi benar.

Haji Aminuddin Yahaya
Presiden Ikatan Muslimin Malaysia (ISMA)


PAS boleh menang jika setuju adakan PRK Kemaman

Oleh Siti Hafidah Abd Ghaffar

BANGI, 13 Rabiulawal 1445H, Jumaat – Langkah terbaik untuk PAS mengekalkan kemenangan di kerusi Parlimen Kemaman adalah dengan memberi laluan pada Pilihan Raya Kecil (PRK) diadakan.

Felo Kanan Akademi Penyelidikan Strategik Nusantara, Dr Azmi Hassan berkata, parti itu tidak disaran membuat rayuan berhubung keputusan Mahkamah Pilihan Raya – yang membatalkan kemenangan Ahli Parlimen Kemaman, Che Alias Hamid yang mewakili Perikatan Nasional (PN) pada Pilihan Raya Umum ke-15 (PRU15) lalu.

Ini kerana berlandaskan kepada keputusan pilihan raya lalu serta landskap politik masa kini, tidak mustahil parti itu mampu mempertahankan kerusi berkenan.

“Bagi saya PAS tidak perlu mengemukakan rayuan. Biarkan PRK itu diadakan kerana mengikut keputusan yang lepas dan senario terkini, tiada masalah PAS mempertahankan kerusi.

“Jadi lebih baik PAS mendapat kerusi bukan daripada keputusan hakim (jika rayuan diterima) tetapi melalui keputusan pengundi ataupun rakyat kawasan Kemaman. Itu lagi baik,” katanya ketika dihubungi Ismaweb.net hari ini.

Sebelum ini, Mahkamah Pilihan Raya Terengganu membatalkan kemenangan Che Alias pada PRU15 bagi kerusi Parlimen berkenaan.

Hakim Pilihan Raya, Datuk Anselm Charles Fernandis membuat keputusan tersebut setelah mendapati wujud unsur sogokan kepada pengundi ketika tempoh kempen.

Dalam pilihan raya itu, Che Alias menewaskan tiga calon lain termasuk bekas Menteri Besar Terengganu, Datuk Seri Ahmad Said dengan majoriti 27,179 undi.

Setakat ini, PAS belum memutuskan sama ada untuk membuat rayuan berhubung keputusan mahkamah pada 26 September lepas.


Hujan berterusan di negeri Pantai Timur, utara hingga Sabtu

BANGI, 6 Jamadilawal 1444H, Khamis – Jabatan Meteorologi Malaysia (MetMalaysia) mengemaskini amaran hujan berterusan peringkat kuning membabitkan negeri-negeri Pantai Timur dan utara Semenanjung, berkuat kuasa sehingga Sabtu.

Berdasarkan analisis model-model cuaca, MetMalaysia berkata, angin timur kencang dijangka bertumpu di Pantai Timur dan utara Semenanjung sehingga 4 Disember, sekali gus berpotensi menyebabkan hujan lebat berterusan di kawasan terbabit.

Pada masa sama, satu sistem cuaca tekanan rendah dijangka terbentuk di perairan Laut China Selatan esok dan diramal bergerak ke barat menghampiri pantai timur Semenanjung.

“Keadaan ini boleh meningkatkan intensiti hujan di kawasan berkenaan.

“Dalam masa yang sama, amaran angin kencang dan laut bergelora (kategori pertama) juga dikemas kini untuk perairan Kelantan, Terengganu, Tioman, Condore, Reef North, Layang-Layang dan Palawan berkuat kuasa sehingga 5 Disember 2022,” katanya.

Sehubungan itu, MetMalaysia menasihatkan orang awam untuk sentiasa merujuk laman webnya di www.met.gov.my dan semua media sosial serta memuat turun aplikasi myCuaca bagi mendapatkan maklumat terkini dah sahih.


Pelaksanaan cukai baharu termasuk GST tidak sesuai buat masa ini

Oleh Zuhayati Yazid

BANGI 22 Rabiulawal 1443H, Jumaat – Pelaksanaan cukai baharu termasuk cukai barang dan perkhidmatan (GST) bukanlah keputusan terbaik buat masa ini dalam usaha meningkatkan semula pendapatan negara.

Timbalan Dekan Sekolah Perniagaan Ekonomi Universiti Putra Malaysia (UPM), Prof Dr Normaz Wana Ismail berkata, hal ini berikutan ramai yang terkesan dengan COVID-19 sekali gus aliran tunai dan pendapatan boleh guna terlalu kecil.

“Keadaan ini juga menyebabkan pelaksanaan cukai berkenaan tidak boleh membantu rakyat dan syarikat dalam keadaan mereka yang baru bangkit semula.

“Saat ini bukanlah keputusan sesuai untuk kerajaan perkenalkan semula cukai, sebaliknya ditangguhkan dahulu dan tunggu tempoh yang lebih sesuai untuk diperkenalkan semula.

“Tidak dinafikan cukai banyak membantu meningkatkan pendapatan negara namun dalam keadaan terkini semua masih terkesan dengan keadaan yang sangat getir,” katanya.

Beliau berkata demikian ketika menjadi panel dalam Analisis Pra Bajet 2022 yang disiarkan secara langsung di TV Pertiwi, hari ini.

Prof Normaz berkata, keadaan hari ini memperlihatkan rakyat hanya memiliki pendapatan yang boleh digunakan terlalu kecil menyebabkan aliran tunai tidak mengalir secara sempurna.

Katanya lagi, ketika ini juga ramai rakyat tidak mampu untuk membayar cukai pendapatan seperti sebelum ini.

“Jika sebelum ini mereka berada (dalam) golongan T20 tapi apabila berlaku pandemik COVID-19 mereka terjunam jatuh kepada B20 menyebabkan mereka tidak mampu untuk membayar cukai pendapatan lagi,” ujarnya lagi.

Sehubungan itu beliau menyarankan supaya kerajaan terus membantu rakyat dengan memperluaskan bantuan secara langsung.

Malah, beliau mengakui moratarium yang diperkenalkan baru-baru membantu meringankan beban rakyat.

“Walaupun bukan secara langsung daripada kerajaan tetapi bantuan berkenaan banyak meringankan rakyat dan menyebabkan aliran tunai bertambah dan sekali gus menjadikan pusingan aliran menjadi lebih sempurna walaupun dalam keadaan negara berdepan krisis,” katanya.

pautan
Facebook: https://fb.watch/8XmiUQxUH4/

Facebook (https://fb.watch/8XmiUQxUH4/)
Log in or sign up to view
See posts, photos and more on Facebook.


Tragedi MH17: Australia, Belanda mulakan proses undang-undang

KUALA LUMPUR, 11 Syaaban 1443H, Isnin – Australia dan Belanda pada Isnin memulakan proses undang-undang terhadap Persekutuan Rusia di Pertubuhan Penerbangan Awam Antarabangsa (ICAO) kerana menembak jatuh pesawat Malaysia Airlines MH17 pada 2014.

“Sejak Mei 2018 kami beranggapan bahawa Persekutuan Rusia bertanggungjawab di bawah undang-undang antarabangsa kerana menembak jatuh pesawat MH17,” memetik kenyataan bersama yang dikeluarkan Menteri Luar Australia, Senator Marise Payne, Perdana Menteri Scott Morrison dan Peguam Negara Senator Michaelia Cash pada Isnin.

Kenyataan itu disediakan kepada Bernama oleh Suruhanjaya Tinggi Australia ke Malaysia.

Tindakan bersama Australia dan Belanda hari ini merupakan langkah besar dalam perjuangan untuk menuntut kebenaran, keadilan dan akauntabiliti susulan tragedi mengerikan itu yang meragut nyawa 298 mangsa, 38 daripadanya adalah rakyat Australia, menurut kenyataan itu.

Australia dan Belanda yakin dengan bukti MH17 ditembak jatuh oleh sistem peluru berpandu Rusia yang dari kawasan timur Ukraine yang berada di bawah kawalan tentera pemisah disokong Rusia dan disertai krew tentera Rusia.

Dalam kejadian pada 17 Julai 2014 itu, pesawat MH17 dalam penerbangan dari Amsterdam ke Kuala Lumpur, sebelum ia ditembak jatuh di timur Ukraine.

Media antarabangsa melaporkan Moscow sentiasa menafikan penglibatannya dengan pelbagai teori yang ditolak penyiasat antarabangsa kerana tidak disokong dengan bukti.

Menurut kenyataan itu lagi, keputusan dalam perbicaraan pembunuhan, melibatkan tiga warga Rusia dan seorang rakyat Ukraine yang masih bebas, dijangka pada akhir tahun ini.

Pada Oktober 2020, Rusia secara sepihak menarik diri daripada rundingan dengan Australia dan Belanda berhubung nahas MH17, dan enggan kembali ke meja rundingan meskipun diminta berulang kali oleh Australia dan Belanda.

“Keengganan Persekutuan Rusia untuk bertanggungjawab adalah tidak boleh diterima dan kerajaan Australia akan sentiasa berusaha untuk mencari keadilan.

“Tindakan bersama hari ini di bawah Perkara 84 Konvensyen Penerbangan Awam Antarabangsa, tambahan kepada pendakwaan Belanda terhadap empat suspek yang terbabit menembak jatuh MH17.

“Walaupun kita tidak boleh menghapuskan kesedihan mereka yang kehilangan orang tersayang, kerajaan Australia akan berusaha sedaya upaya untuk memastikan Rusia dipertanggungjawabkan supaya tragedi ngeri itu tidak berulang,” menurut kenyataan itu. – Bernama


Bung pertahan UMNO Sabah belum kalah

KOTA KINABALU, 9 Rejab 1444H, Selasa – “Mengundur selangkah tidak bermakna kita kalah. Insya-Allah UMNO Sabah akan bangkit buat selama-lamanya,”demikian tegas Datuk Seri Bung Moktar Radin.

Pengerusi UMNO Sabah itu berkata demikian selepas Datuk Seri Ahmad Zahid Hamidi meminta tempoh bertenang untuk memperbaiki hubungan yang tegang dengan Gabungan Rakyat Sabah (GRS).

“UMNO Sabah telah diuji dengan pelbagai cabaran dan kita telah melalui pahit manis perjuangan,” katanya sambil menambah parti itu sentiasa membela dan menjaga hak rakyat di negeri ini.

Selepas pertemuan khas dengan UMNO Sabah pada Isnin (30 Januari), Ahmad Zahid meminta ‘tempoh bertenang’ bagi membolehkan beliau berbincang dengan Ketua Menteri dan Pengerusi GRS,Datuk Seri Hajiji Noor untuk mencari penyelesaian secara baik kepada krisis yang dicetuskan oleh Bung.

Terdahulu, Bung membuat keputusan menarik balik sokongan Barisan Nasional (BN) Sabah terhadap kerajaan GRS pada 6 Januari.

Ahmad Zahid, yang juga Timbalan Perdana Menteri berkata, beliau telah meminta tempoh bertenang dan akan mengambil inisiatif peribadi untuk menyelesaikan isu itu.

“Dalam tempoh ini, kami berpandangan bahawa tiada isu tidak boleh diselesaikan.  Ada kaedah yang kita akan rancang, tetapi kita faham bahawa untuk mencapainya perlu ada persefahaman dua hala antara Barisan dan UMNO dengan rakan politik yang lain.

“Kami akan memberi keutamaan kepada pendekatan ini,” kata Ahmad Zahid sambil menggesa semua pihak berhenti membuat kenyataan lanjut bagi memburukkan lagi keadaan.

Sabah terjerumus ke dalam krisis politik apabila ADUN Barisan-UMNO memutuskan hubungan dengan GRS dengan mendakwa Hajiji tidak berparti selepas beliau dan pemimpin tertinggi Bersatu Sabah berhenti untuk menjadi ahli GRS.

UMNO Sabah berkata, Hajiji bercanggah dengan perlembagaan Sabah yang mewajibkan Ketua Menteri menjadi pemimpin parti politik memandangkan GRS yang dipimpinnya adalah gabungan dan bukan parti politik.

Bagaimanapun, Hajiji berjaya memperoleh majoriti 44 kerusi dalam Dewan Undangan Negeri yang mempunyai 79 anggota, membolehkan beliau kekal sebagai Ketua Menteri.

Empat pembangkang UMNO, termasuk seorang wakil rakyat yang sehaluan dengan parti itu menyokong Hajiji.


Rejim Israel rampas 70 rumah penduduk Palestin

TEBING BARAT, 9 Syawal 1444H, Ahad – Pihak berkuasa pendudukan Israel merampas 70 rumah penduduk Palestin di Kota Lama di wilayah selatan Tebing Barat yang diduduki di Hebron.

Pengarah Jawatankuasa Pembinaan Hebron, Imad Hamdan berkata, rejim haram Israel merancang untuk menyerahkan kediaman Palestin kepada penceroboh haram Israel.

Tambah beliau, serangan Israel ke atas Bangunan Nasreddine hanya satu permulaan dalam pelaksanaan rejim haram Zionis serta menegaskan, rakyat Palestin adalah pemilik tulen rumah dan kedai tersebut.

Imad menekankan bahawa pemilikan Palestin ke atas bangunan ini dilindungi oleh undang-undang tempatan dan antarabangsa, yang menjamin kediaman selamat warganegara dan mencegah pengusiran secara paksa.

Dalam pada itu, aktivis Palestin di Hebron, Issa Amro mengkritik tindak balas lemah oleh Jawatankuasa Pembinaan terhadap rancangan pendudukan Israel yang dianggap berbahaya kepada seluruh warga Palestin.

Amro berkata, pengusiran secara paksa terhadap rakyat Palestin keluar dari Bangunan Nasreddine bukan satu insiden tanpa sebarang tindakan rasmi.

Beliau menuduh Jawatankuasa Pembinaan Hebron, sebuah badan kerajaan Palestin, merancang kecurian harta benda rakyat Palestin dengan pihak berkuasa pendudukan Israel.

Aktivis itu mengutuk sikap berdiam diri Jawatankuasa Pembinaan Hebron berhubung perobohan enam kedai Palestin oleh peneroka Israel di tengah-tengah bandar itu beberapa hari lalu.

Katanya, jawatankuasa itu mempunyai bajet yang besar dan seharusnya mampu membantu lebih banyak lagi untuk perlindungan harta benda Palestin di bandar itu. -Agensi


‘PASLeak’: Polis buka kertas inkuiri

BANGI, 25 Ramadan 1443H, Rabu – Polis membuka kertas inkuiri bagi mengenal pasti kesahihan laporan diterima daripada pengadu berkaitan dokumen ‘PASleak’ yang memperincikan dakwaan perancangan politik membabitkan dua pemimpin PAS.

Ketua Polis Kuala Lumpur, Datuk Azmi Abu Kassim berkata, pihaknya akan menyiasat aduan oleh pengadu itu untuk mengenal pasti jika ada kesalahan jenayah, sebelum mengklasifikasi siasatan mengikut seksyen atau akta tertentu.

Katanya setakat ini, pihaknya belum mendapat maklumat penuh berhubung aduan itu daripada pengadu kes berkenaan.

“Sudah tentu ada individu akan dipanggil membantu siasatan kes ini termasuk pengadu berkenaan, kemudian terpulang kepada hasil siasatan oleh pegawai penyiasat untuk memanggil individu lain,” katanya seperti dipetik laporan media tempatan.

Sebelum ini, empat keping tangkap layar dokumen didakwa mengenai percaturan politik PAS, antaranya menyentuh mengenai campur tangan dalam urusan mahkamah, menjadi tular di media sosial.

Dokumen diklasifikasikan sebagai sulit itu didakwa adalah minit mesyuarat PAS yang diwakili oleh Setiausaha Agung, Datuk Seri Takiyuddin Hassan dan Naib Presiden PAS, Datuk Seri Dr Ahmad Samsuri Mokhtar dengan beberapa pemimpin kanan Parti Pribumi Bersatu Malaysia (Bersatu), Pengerusi Parti Pejuang Tanah Air (Pejuang) dan pemimpin UMNO.

Khamis lalu, peguam mewakili Presiden UMNO, Datuk Seri Dr Ahmad Zahid Hamidi membuat laporan polis berhubung dakwaan laporan risikan pemimpin PAS itu.


Isu kapal peronda: Ahmad Zahid beri keterangan kepada PAC

KUALA LUMPUR, 18 Rabiulawal 1443H, Isnin – Bekas Menteri Pertahanan Datuk Seri Dr Ahmad Zahid Hamidi hari ini memberikan keterangan dan penjelasan kepada Jawatankuasa Kira-Kira Wang Negara (PAC) berhubung kegagalan pembekalan enam kapal peronda generasi kedua Littoral Combatant Ship (LCS) oleh Kementerian Pertahanan melibatkan nilai lebih RM9 bilion.

Pengerusi PAC Wong Kah Woh berkata Ahmad Zahid yang juga Ahli Parlimen Bagan Datuk, menjawat jawatan Menteri Pertahanan dari 10 April 2009 hingga 16 Mei 2013, telah memberikan penjelasan hampir dua jam berhubung isu itu yang merupakan perolehan pertahanan terbesar dalam sejarah Kementerian Pertahanan (MINDEF).

Beliau berkata Ahmad Zahid merupakan saksi keenam yang dipanggil PAC untuk isu ini, selain Ketua Setiausaha MINDEF Datuk Seri Muez Abdul Aziz, bekas Panglima Tentera Laut Jen (B) Tan Sri Abdul Aziz Jaafar dan Ketua Pegawai Operasi Boustead Naval Shipyard Sdn Bhd (BNS) Low Kok Chiang.

“PAC memandang serius isu ini memandangkan sehingga Oktober 2020, sejumlah RM6.083 bilion telah dibayar namun tidak ada sebuah pun kapal LCS yang siap dibina walaupun mengikut jadual sepatutnya dua kapal LCS telah siap dibina setakat ini,” katanya dalam satu kenyataan hari ini.

Isu tersebut telah dilaporkan dalam Laporan Ketua Audit Negara 2019 Siri 1 (Pengauditan Pematuhan Kementerian/Jabatan Persekutuan) dan juga dalam Laporan Siasatan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) Jabatan Perdana Menteri yang diterbitkan pada 2019.

Wong berkata bagi melengkapkan siasatan isu itu, PAC turut bercadang mengadakan lawatan ke limbungan kapal LCS yang dimiliki BNS di Lumut, Perak dalam masa yang akan ditetapkan. – Bernama


Pelakon Iran ditahan kerana solidariti protes anti-kerajaan

TEHRAN, 23 Jamadilawal 1444H, Ahad – Pihak berkuasa Iran menahan seorang pelakon wanita terkenal negara itu semalam, berikutan didakwa menyebarkan berita palsu berhubung protes anti-kerajaan.

Memetik agensi berita IRNA, Tarenah Alidoosti – pemenang anugerah Oscar yang membintangi Filem ‘The Salesman’ – ditahan seminggu selepas memuat naik kenyataan di media sosialnya, yang menyatakan solidariti terhadap individu pertama dijatuhi hukuman mati selepas dipercayai terbabit dalam protes berkenaan.

Pengumuman itu adalah siri penahanan terbaharu selebriti termasuk pemain bola sepak, pelakon dan influencer yang menyatakan sokongan secara terbuka terhadap penunjuk perasaan anti-kerajaan.

Menurut laporan yang disiarkan di saluran Telegram rasmi kerajaan, pelakon berusia 38 tahun itu ditahan kerana gagal menyediakan bukti yang sah ketika memuat naik kenyataan di Instagramnya.

Sejak September, Tarenah secara terbuka menyatakan solidariti terhadap penunjuk perasaan menerusi sekurang-kurang tiga status di media sosial yang diikuti kira-kira lapan juta pengikut.

Tarenah menerusi hantaran di Instagram menyifatkan masyarakat antarabangsa yang hanya melihat hukuman pembunuhan berkenaan tanpa mengambil tindakan sebagai perbuatan memalukan umat Islam.

“Namanya ialah Mohsen Shekari. Setiap organisasi antarabangsa yang hanya melihat pertumpahan darah ini namun tidak mengambil sebarang tindakan, adalah memalukan umat manusia.” tulisnya di media sosial miliknya, baru-baru ini.

Pada 9 Disember lalu, Mohsen dijatuhkan hukuman gantung selepas didakwa oleh Mahkamah Tinggi Iran kerana menghalang dan menyerang anggota pasukan keselamatan negara itu dengan sebilah parang ketika protes anti-kerajaan yang berlarutan sejak beberapa bulan lalu.

Penahanan Tarenah bukan yang pertama kali dilaksanakan oleh pemerintahan negara Islam tersebut.

Malah, beberapa selebiriti Iran lain turut disaman oleh badan kehakiman negara itu berikutan mengeluarkan kandungan proaktif di media sosial dan sebahagian daripada ditahan pihak berkuasa.

Bulan lalu, dua pelakon terkenal Iran, Hengameh Ghaziani dan Kaatayoun Riahi ditahan oleh pihak berkuasa kerana menyatakan solidariti terhadap penunjuk perasaan anti-kerajaan di media sosial. – Agensi


Israel denda bank Palestin kerana proses dana keluarga tahanan

BAITULMAQDIS, 13 Rabiulawal 1442H, Jumaat – Israel akan mengenakan sekatan dan denda ke atas bank-bank Palestin yang memproses dana Pihak Berkuasa Palestin (PA) kepada keluarga tahanan di penjara negara haram itu.

Februari lalu, Menteri Pertahanan Israel ketika itu, Naftali Bennett menandatangani keputusan ketenteraan yang menyatakan bahawa mana-mana individu atau badan yang memberi bantuan kewangan bagi tujuan kemudahan, kemajuan, pembiayaan atau penghargaan kepada kesalahan kononnya berkaitan keganasan akan dikenakan hukuman denda atau penjara sehingga sepuluh tahun.

Media Israel melaporkan bahawa undang-undang ketenteraan telah dibekukan beberapa kali oleh Menteri Pertahanan kini, Benny Gantz, susulan khuathir akan berlakunya provokasi tunjuk perasaan di Tebing Barat, yang diduduki.

Tahun lalu, Israel bertindak memotong sebahagian dari cukai pendapatan yang dikumpulkannya bagi pihak PA dengan alasan bahawa jumlah itu digunakan bagi memberi bantuan kepada keluarga tahanan dan pejuang Palestin.

Tindakan biadab itu telah meningkatkan krisis kewangan yang dialami oleh PA, yang menolak untuk menerima sebarang hasil cukai.

Untuk rekod, sekitar 4,500 warga Palestin termasuk 160 kanak-kanak dan 41 wanita telah menjadi tahanan di penjara Israel.

Dalam perkembangan lain, polis Israel menghalang lebih 2,000 warga Palestin daripada memasuki Masjid Ibrahimi di Kota Hebron semalam, sempena menyambut keputeraan Nabi Muhammad  ﷺ.

Pengarah Masjid Ibrahimi, Hefzi Abu Sneina berkata, Israel hanya membenarkan 500 warga Palestin masuk ke dalam masjid berkenaan.

Beliau menyifatkan perkara itu sebagai satu pelanggaran hak untuk beribadah secara bebas.

“Hari ini masjid dibuka sepenuhnya untuk umat Islam, tetapi pendudukan (Israel) telah melanggar hak-hak Palestin,” katanya.

Pada 1994, Israel membahagikan kawasan masjid yang memisahkan orang Islam dan Yahudi, setelah seorang daripada penduduk haram, Baruch Goldstein bertindak membunuh 29 orang jemaah Palestin selain mencederakan yang lain ketika mereka bersolat di masjid berkenaan. -Agensi


Mahkamah Syariah beroperasi seperti biasa dengan SOP ketat

KUALA LUMPUR, 7 Zulkaedah 1442H, Jumaat – Mahkamah Syariah di seluruh negara beroperasi seperti biasa bermula 15 Jun lepas setelah Majlis Keselamatan Negara (MKN) menyenaraikan urusan kehakiman sebagai aktiviti yang dibenarkan sepanjang tempoh Perintah Kawalan Pergerakan (PKP) 3.0.

Ketua Pengarah Jabatan Kehakiman Syariah Malaysia (JKSM) yang juga Ketua Hakim Syarie Datuk Dr Mohd Na’im Mokhtar bagaimanapun berkata pengoperasian dan prosedur operasi standard (SOP) setiap Mahkamah Syariah negeri bergantung kepada Kerajaan Negeri kerana Mahkamah Syariah tertakluk di bawah kuasa Kerajaan Negeri masing-masing.

“Di peringkat kami, kami cuba menyelaraskan (SOP), namun bergantung kepada kerajaan negeri masing-masing untuk membenarkan pengoperasian dan SOP yang akan ditetapkan,” katanya ketika dihubungi Bernama.

Susulan penguatkuasaan Perintah Kawalan Pergerakan (PKP) 3.0 pada 1 Jun hingga 14 Jun, perkhidmatan kehakiman Syariah itu tidak dibenarkan beroperasi kerana tidak disenaraikan sebagai perkhidmatan perlu. PKP 3.0 kini disambung sehingga 28 Jun.

Mohd Na’im berkata sebelum ini ada prosiding mahkamah syariah yang dijalankan secara dalam talian namun bergantung kepada persetujuan semua pihak (mahkamah, hakim, peguam dan anak guam).

Pada 14 Jun lepas, Persatuan Peguam Syarie Malaysia (PGSM) dalam kenyataannya meminta supaya MKN membenarkan Mahkamah Syariah dan firma peguam syarie di seluruh negara beroperasi sepanjang PKP 3.0.

Dalam kenyataan itu, Presiden PGSM Musa Awang berkata kes di bawah bidang kuasa Mahkamah Syariah bukan hanya tertumpu kepada permohonan pernikahan, perceraian dan rujuk (NCR) tetapi turut meliputi keganasan rumah tangga, permohonan perintah injunksi membabitkan harta, perebutan hak jagaan serta lawatan anak-anak, perintah interim jagaan anak dan lain-lain.

Sementara itu, Mohd Na’im berkata pihaknya juga telah mengemukakan cadangan pindaan undang-undang berhubung tatacara prosiding dalam talian kepada Jawatankuasa Teknikal Undang-undang Syarak dan Sivil.

“Ini kerana buat masa ini, tiada peruntukan undang-undang khusus berkaitan prosiding secara dalam talian di Mahkamah Syariah. Namun, pendekatan telah diambil oleh hakim dan mahkamah untuk meneruskan kes secara dalam talian bergantung kepada persetujuan bersama semua pihak-pihak (hakim, peguam dan anak guam),” katanya.

Mohd Na’im berkata sebagai agensi penyelaras Mahkamah Syariah di peringkat persekutuan, pihaknya telah menyediakan kertas cadangan bagi mendapatkan pandangan hukum atau fatwa berkaitan prosiding dalam talian dan diharapkan fatwa berkenaan boleh dikeluarkan Jawatankuasa Fatwa, Majlis Kebangsaan Bagi Hal Ehwal Ugama Islam Malaysia (MKI) dalam masa terdekat.

“Dalam masa yang sama, beberapa Jawatankuasa Fatwa negeri seperti Johor, Perak dan Melaka telahpun mengeluarkan fatwa berkaitan keharusan untuk prosiding mahkamah syariah dibuat secara dalam talian dalam keadaan darurat seperti dalam tempoh Perintah Kawalan Pergerakan.

“Pulau Pinang dan Melaka pula telah mewartakan Kaedah-Kaedah Tatacara Mal Mahkamah Syariah (Perjalanan Mahkamah Syariah Melalui Teknologi Komunikasi Jarak Jauh) 2021 bagi membolehkan prosiding dalam talian ini diadakan,” katanya.

Sementara itu, Mohd Na’im berpesan kepada masyarakat supaya menyemak informasi yang jelas berkenaan operasi Mahkamah Syariah di negeri masing-masing sama ada boleh hadir secara jumpa terus atau melalui janji temu.

“Informasi boleh diperoleh melalui hebahan di laman web atau media sosial sesebuah Mahkamah Syariah. Jika memerlukan konsultasi berkaitan perundangan, boleh juga menghubungi peguam-peguam syarie atau talian hotline mahkamah untuk bantuan,” katanya. – Bernama


Peningkatan kluster tempat kerja membimbangkan

KUALA LUMPUR,10 Jamadilakhir 1442H, Sabtu – Ketua Pengarah Kesihatan, Tan Sri Dr Noor Hisham Abdullah meluahkan kebimbangannya mengenai peningkatan jumlah kluster melibatkan tempat kerja mutakhir ini.

Beliau berkata, sejak 6 Januari sehingga semalam, sejumlah 350 kluster baharu telah dilaporkan dan 225 atau 64.3 peratus daripadanya kluster berkaitan tempat kerja.

“Kluster berkaitan perkilangan mencatatkan bilangan kluster tertinggi iaitu sebanyak 80 kluster diikuti kluster berkaitan pembinaan sebanyak 53 kluster dan kluster berkaitan perkhidmatan sebanyak 31 kluster,” menurutnya dalam kenyataan perkembangan situasi COVID-19 di sini hari ini.

Dr Noor Hisham berkata, bagi tempoh sama, sejumlah 112,225 individu telah disaring dan 28,477 kes dikesan positif COVID-19 dalam kluster-kluster ini.

Sehubungan itu, beliau menyeru semua majikan dan pekerja supaya bersama-sama memainkan peranan membantu Kementerian Kesihatan (KKM) membendung penularan COVID-19 di tempat kerja dengan sentiasa mematuhi prosedur operasi standard (SOP) yang ditetapkan.

Ketua pengarah itu berkata, majikan bertanggungjawab menyediakan tempat kediaman pekerja yang kondusif di samping memastikan pekerja sentiasa mengamalkan langkah pencegahan jangkitan termasuk pemeriksaan suhu badan dan gejala sebelum memasuki tempat kerja.

Menurut Dr Noor Hisham, pekerja juga perlu mengelak berkumpul di ruang sempit, mengelak terlalu ramai pekerja bersama pada satu-satu masa serta memastikan jarak satu meter semasa pekerja bertutur sesama mereka.

“Selain itu, pekerja diingatkan bahawa setelah pulang bekerja, mereka akan bercampur dengan ahli keluarga, rakan-rakan dan masyarakat di mana risiko jangkitan COVID-19 masih ada.

“Oleh itu, seperti mana juga di tempat kerja, pekerja diminta patuh kepada semua peraturan dan SOP ditetapkan agar risiko penularan dalam masyarakat dapat dikurangkan,” katanya. – Bernama


Solat dengan kapasiti penuh di Masjidil Haram, Masjid Nabawi bermula Ahad

KUALA LUMPUR, 9 Rabiulawal 1443H, Sabtu – Solat berjemaah dengan kapasiti penuh dibenarkan di Masjidil Haram, Mekah dan Masjid Nabawi, Madinah bermula Ahad (17 Oktober).

Demikian antara enam perkara berkaitan kelonggaran prosedur operasi standard (SOP) COVID-19 terbaharu yang diumumkan kerajaan Arab Saudi pada Jumaat.

Menerusi infografik yang dimuat naik di laman twitter rasminya, Kementerian Dalam Negeri (MOI) Arab Saudi memaklumkan kerajaan tidak lagi mewajibkan pemakaian pelitup separuh muka di tempat terbuka, kecuali di beberapa tempat tertentu dan tertutup termasuk di kedua-dua masjid suci berkenaan.

“Pekerja dan pengunjung dua masjid suci tetap diwajibkan memakai pelitup muka sepanjang berada di dalamnya selain wajib berdaftar menerusi aplikasi Eatmarna atau Tawakkalna”, katanya.

Kementerian juga memberi kebenaran kepada sistem pengangkutan awam, restoran, panggung wayang, dewan acara dan sebagainya untuk beroperasi pada kapasiti penuh tanpa tertakluk kepada arahan penjarakan fizikal.

Bagaimanapun, hanya penerima dua dos vaksin yang dibenarkan memasuki kesemua premis berkenaan.

Kebenaran ini juga diberikan kepada golongan yang dikecualikan daripada mengambil vaksin atas faktor kesihatan dengan mereka diwajibkan memakai pelitup separuh muka.

Menurut kementerian itu lagi penjarakan fizikal dan pemakaian pelitup separuh muka masih diwajibkan di tempat-tempat yang tidak dapat disahkan tahap kesihatan pengunjungnya menerusi aplikasi Tawakkalna.

Pemilik premis awam dan swasta pula wajib mengesahkan tahap vaksinasi pengunjung melalui aplikasi Tawakkalna sebelum mereka dibenarkan memasuki premis masing-masing. – Bernama


Tak mustahil UMANY akan cabar identiti negara jika terus diberi ruang

Oleh Siti Hafidah Abd Ghaffar

BANGI, 26 Rabiulawal 1442H, Khamis – Kritikan Persatuan Pemuda Baharu Universiti Malaya (UMANY) terhadap pihak polis hanyalah sekelumit jika hendak dibandingkan kebencian pertubuhan yang dipercayai pro-DAP itu terhadap identiti negara.

Terdahulu, UMANY mendakwa, polis menyalahgunakan kuasa memanggil ahli jawatankuasa persatuan itu, walaupun keterangan presiden dan naib presiden sudah diambil pada 5 November lalu.

Presidennya, Yap Weng Qin yang didakwa mencabar kuasa Yang di-Pertuan Agong supaya tidak mencampuri hal ehwal negara 13 Ogos lalu berkata, keterangan pemimpin tertinggi pertubuhan itu sudah memadai untuk siasatan tersebut.

Dilaporkan juga bahawa hanya enam Ahli Jawatankuasa UMANY yang hadir ke Ibu Pejabat Polis Daerah Kajang sekitar jam 11.15 pagi, pada 9 November lalu sedangkan sebelum itu tujuh orang diperintah hadir untuk dirakam keterangan mereka.

Mengulas perkara itu, Presiden Kelab Mahasiswa BERJASA (WIBAWA), Azrul Azham menjangkakan UMANY akan sentiasa membawa isu yang akan mencabar identiti negara jika terus diberi ruang.

“Kita tak pelik mengapa mahasiswa ini beriya-iya menentang identiti negara bila mana mereka ini diasuh oleh gerakan yang juga anti-Perlembagaan.

“Oleh itu mereka terus menjaja sifat kebencian kepada agensi negara dan menagih kasihan kepada UMANY kononnya mereka tidak bersalah,” katanya ketika dihubungi Ismaweb.net hari ini.

UMANY sebelum ini mencetuskan kontroversi – apabila mempersoal campur tangan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dalam urusan pentadbiran negara.

Pertubuhan itu menyatakan pendiriannya – YDPA tidak boleh mencampuri urusan negara tetapi perlu sentiasa menjaga sikap berkecuali dan memainkan peranannya dalam kerangka yang dibenarkan oleh Perlembagaan.

Bagaimanapun, hantaran UMANY mengenai perkara itu di Facebook dipercayai telah dipadamkan selepas mendapat kritikan daripada banyak pihak.


Perancis umum pembentukan kerajaan baharu

PARIS, 20 Syawal 1443H, Sabtu – Presiden Perancis Emmanuel Macron pada Jumaat melantik barisan menteri baharu negara itu, lapor Xinhua.

Secara keseluruhan, kerajaan baharu itu mempunyai 27 anggota dengan 17 kementerian, enam perwakilan kementerian dan empat setiausaha negara.

Beberapa menteri dari kerajaan terdahulu sekali lagi dilantik sebagai menteri tetapi memegang portfolio baharu.

Macron melantik Elisabeth Borne sebagai Perdana Menteri Perancis pada 16 Mei.

Kerajaan baharu akan mengadakan mesyuarat Kabinet pertamanya di Elysee pada 23 Mei, lapor stesen penyiaran berita Perancis BFMTV. – Bernama


Mindef sasar bina 25,000 unit rumah warga, veteran ATM

KUALA LUMPUR, 29 Rejab 1442H, Sabtu – Kementerian Pertahanan (Mindef) menyasarkan pembinaan sebanyak 25,000 unit rumah untuk warga dan veteran Angkatan Tentera Malaysia (ATM) di bawah program ‘Satu Anggota Satu Rumah’ (SAsaR) yang dijangka siap pada 2030.

Menteri Kanan Pertahanan Datuk Seri Ismail Sabri Yaakob berkata kesemua unit rumah berkenaan akan dibina di tiga lokasi iaitu di kem Transmitter di Sungai Besi, Kem Genting Klang dan Kem Wardieburn, di sini.

Beliau berkata SAsaR adalah satu daripada program dalam teras kebajikan Mindef bagi menjamin keselamatan dan kebajikan warga dan veteran ATM agar mereka dapat menumpukan perhatian kepada tugasan hakiki.

“Program SAsaR adalah untuk setiap anggota dan veteran ATM memiliki rumah sendiri sebelum mereka bersara daripada perkhidmatan ATM.

“Sebagai permulaan projek. SAsaR akan dimulakan di Sungai Besi dengan sejumlah 3,500 unit rumah jenis pangsapuri akan dibina,” katanya kepada pemberita selepas menyempurnakan Majlis Pecah Tanah bagi pembangunan projek SAsaR di Satria Residensi, Sungai Besi, di sini. – Bernama


Konflik masuk minggu ke-11, keganasan di Sudan makin melonjak

KHARTOUM, 7 Zulhijjah 1444H, Isnin – Pertempuran, tembakan meriam dan serangan udara melonjak di ibu negara Sudan pada Ahad, menurut saksi perang antara puak tentera bertelagah yang sudah memasuki minggu ke-11.

Saksi melaporkan, peningkatan mendadak dalam keganasan di Nyala – wilayah terbesar barat Darfur – beberapa hari kebelakangan ini.

Pertubuhan Bangsa-Bangsa Bersatu (PBB) meningkatkan penggera pada Sabtu berhubung sasaran etnik dan pembunuhan mereka daripada komuniti Masalit di El Geneina di Darfur Barat.

Khartoum dan El Geneina paling teruk terjejas akibat perang yang tercetus pada 15 April antara tentera Sudan dan Pasukan Sokongan Pantas (RSF), walaupun minggu lalu ketegangan serta pertempuran memuncak di bahagian lain Darfur dan di Kordofan di selatan.

Pertempuran semakin rancak sejak beberapa siri perjanjian gencatan senjata yang dipersetujui pada rundingan diketuai oleh Amerika Syarikat (AS) dan Arab Saudi di Jeddah gagal diteruskan. Rundingan telah ditangguhkan minggu lalu.

Penduduk di tiga bandar yang membentuk ibu negara lebih luas – Khartoum, Bahri dan Omdurman – melaporkan pertempuran sengit dari petang Sabtu, berterusan hingga pagi Ahad.

Tentera yang diketuai oleh Abdel Fattah Al-Burham telah menggunakan serangan udara dan artileri berat untuk mengusir RSF yang diketuai Mohamed Hamdan Dagalo, dikenali sebagai Hemedti – dari kawasan kejiranan di seluruh ibu negara.

Saksi melaporkan, kemerosotan yang ketara dalam keadaan keselamatan sejak beberapa hari lalu di Nyala – sebuah bandar yang berkembang pesat apabila orang ramai dipindahkan ketika konflik terdahulu yang merebak di Darfur selepas 2003 – termasuk di kawasan perumahan.

Terdapat juga pertempuran antara tentera dan RSF minggu lalu di sekitar El Fashir, di Darfur Utara, yang menurut PBB tidak boleh diakses oleh kakitangan kemanusiaan.- Agensi


Rakyat Palestin tuntut Israel pulangkan jasad ahli keluarga

TEBING BARAT, 16 Syawal 1444H, Ahad – Ribuan rakyat Palestin berhimpun di Arraba, utara Tebing Barat bagi menuntut pengganas Israel memulangkan semula jasad ahli keluarga mereka yang menjadi mangsa pembunuhan rejim itu.

Perhimpunan aman itu diadakan di hadapan kediaman tahanan Palestin, Khader Adnan yang meninggal dunia secara tragis selepas 87 hari mogok lapar kerana membantah penahanan pentadbiran ke atasnya.

Penunjuk perasaan melaungkan slogan sambil mengibar sepanduk menuntut pemulangan jasad ahli keluarga mereka yang meninggal dunia dan dibekukan di rumah mayat Israel.

Bukan sekadar membunuh, pihak berkuasa Israel juga berterusan bertindak kejam apabila tidak mahu menyerahkan semula jasad mangsa.

Menurut kumpulan hak asasi, kira-kira 132 jasad penduduk Palestin termasuk 12 kanak-kanak yang dibunuh tentera haram Israel sejak 2015 tidak diserahkan kepada keluarga masing-masing.

Undang-undang antarabangsa menyifatkan tindakan negara haram itu sebagai melanggar undang-undang hak kemanusian.

Konvensyen di Geneva menyatakan pihak yang sedang berkonflik perlu mengebumikan individu yang terkorban secara terhormat mengikut agama dianuti.

Pada 2017, Mahkamah Agung Israel memutuskan negaranya tiada asas undang-undang untuk menyimpan jasad penduduk Palestin terkorban, namun mengubah pendirian berkenaan pada 2019 apabila mengekalkan dasar manahan jasad individu yang terkorban oleh tenteranya. – Agensi


Bapa disyaki tanam anak tepi jalan selepas dera hingga mati

KUALA LUMPUR, 18 Jamadilawal 1444H, Selasa – Perbuatan kejam seorang lelaki mendera dan menanam mayat anak perempuannya berusia sembilan tahun di sebuah kawasan riadah di sini, terbongkar selepas ibu kepada kanak-kanak berkenaan membuat laporan polis.

Ketua Polis Daerah Dang Wangi, ACP Noor Dellhan Yahaya berkata, pihaknya menerima laporan daripada isteri suspek mengenai anaknya yang dalam keadaan lemah dan berdarah pada bahagian mulut selepas balik ke rumah setelah bekerja pada Jumaat lepas, disyaki didera oleh suaminya.

Susulan laporan wanita warga asing berusia 41 tahun itu, sepasukan anggota polis bersama wanita yang bekerja sebagai pembantu kedai makan itu ke rumahnya di Jalan Pudu, di sini untuk mengambil anaknya, namun anak serta suaminya tiada di rumah.

“Lelaki berumur 40 tahun yang tidak bekerja itu ditahan kira-kira 12.30 tengah hari pada Ahad lepas di Jalan Pasar Pudu,” katanya dalam kenyataan hari ini.

Noor Dellhan berkata, hasil soal siasat mendapati lelaki terbabit mengaku menanam mayat anaknya di tepi jalan Taman Dusun Bandar, di sini namun tidak mendedahkan waktu lelaki berkenaan menanam mayat anaknya itu.

Katanya, keputusan bedah siasat mendapati punca kematian kanak-kanak perempuan itu disebabkan cedera parah pada bahagian abdomen akibat hentakan objek tumpul.

Menurutnya, lelaki itu direman tujuh hari hingga 18 Disember dan siasatan mengikut Seksyen 31(1)(a) Akta Kanak-kanak 2001 dan Seksyen 302 Kanun Keseksaan.-  Bernama


UK tak mahu pindah kedutaan di Israel ke Baitulmaqdis

LONDON, 9 Rabiulakhir 1444H, Jumaat – Kerajaan Britain yang diketuai Perdana Menteri, Rishi Sunak menolak pemindahan Kedutaan UK di Israel dari Tel Aviv ke Baitulmaqdis.

Idea sedemikian telah disuarakan bekas Perdana Menteri, Liz Truss ketika pertandingan kepimpinan Tory dan semakan ke atas perkara itu diarahkan oleh beliau selepas menjadi perdana menteri.

Jurucakap kerajaan berkata, tiada hasrat untuk menukar lokasi kedutaan negara itu buat masa ini.

Susulan itu, Duta Palestin ke UK, Husam Zomlot merakamkan ucapan terima kasih kepada kerajaan, parti pembangkang, pemimpin agama, aktivis dan orang ramai kerana usaha mereka telah membantu memastikan UK selaras dengan undang-undang antarabangsa mengenai perkara berkenaan.

“Persoalan mengenai lokasi Kedutaan UK tidak sepatutnya ditanya sejak awal.

“Terdapat banyak kerja yang perlu dilakukan untuk mewujudkan persekitaran yang kondusif untuk keamanan di Timur Tengah dan menebus ketidakadilan bersejarah yang disebabkan oleh Deklarasi Balfour, 105 tahun lalu,” katanya.

Pada masa sama, Husam turut menggesa kerajaan British memainkan peranan aktif, mengiktiraf negara Palestin dan mengesahkan sokongan UK terhadap hak pelarian Palestin.

Selain itu, mengharamkan semua barangan dan produk haram daripada penempatan di wilayah yang diduduki dan syarikat sekatan yang bekerja di dalamnya dan mengaut keuntungan daripada mereka.

Baitulmaqdis kekal di tengah-tengah konflik Israel-Palestin, dengan rakyat Palestin berharap Baitulmaqdis Timur – yang kini diduduki oleh negara pengganas – akhirnya boleh menjadi ibu kota negara Palestin masa depan. – Agensi


Bunuh, potong mayat ibu kerana tak puas hati isu harta pusaka

IPOH, 5 Zulkaedah 1443H, Ahad – Polis menahan seorang lelaki selepas dipercayai membunuh dan memotong badan ibunya di sebuah rumah di Taman Kerian, Parit Buntar kerana tidak berpuas hati dengan pembahagian harta pusaka mendiang bapanya.

Ketua Polis Perak Datuk Mior Faridalathrash Wahid berkata, lelaki berusia 42 tahun itu ditahan selepas polis menerima laporan mengenai penemuan potongan-potongan daging menyerupai anggota badan manusia di dalam tangki kumbahan rumah berkenaan kira-kira 3.30 petang semalam.

“Sepasukan pegawai dan anggota Bahagian Siasatan Jenayah Ibu Pejabat Polis Daerah Kerian dengan dibantu Unit Forensik Ibu Pejabat Polis Kontinjen Perak telah hadir ke tempat kejadian dan menemukan 15 keratan bahagian tubuh badan yang telah dipotong,” katanya dalam kenyataan malam tadi.

Beliau berkata, mangsa merupakan seorang wanita berusia 68 tahun dan hanya tinggal berdua bersama suspek di rumah itu sejak 12 tahun lepas selepas suami mangsa meninggal dunia.

Menurutnya siasatan awal mendapati kejadian berpunca akibat rasa tidak puas hati suspek terhadap pembahagian harta pusaka mendiang bapanya.

“Selain penahanan lelaki itu, polis turut merampas sebilah parang, dua pisau serta barang-barang yang digunakannya bagi melakukan pembunuhan tersebut,” katanya dengan menambah kes disiasat mengikut Seksyen 302 Kanun Keseksaan kerana bunuh. – Bernama


KKM terbit borang persetujuan vaksinasi COVID-19

PULAU PINANG, 5 Rejab 1442H, Rabu – Kementerian Kesihatan (KKM) menerbitkan borang persetujuan vaksinasi COVID-19, sembilan hari sebelum pelaksanaan Program Imunisasi COVID-19 Kebangsaan.

Borang yang dimuat naik di laman web Jabatan Kesihatan Negeri Pulau Pinang itu mengandungi beberapa set soalan dan keperluan untuk mengisi butiran peribadi penerima vaksin.

Borang itu merangkumi klausa menyatakan persetujuan penerima vaksin bertanggungjawab terhadap sebarang risiko.

Penandatangan perlu menyatakan sejarah kesihatan termasuk sama ada pernah mengalami kesan sampingan teruk selepas menerima imunisasi sebelum ini, mempunyai sejarah alahan teruk, sedang atau bercadang untuk hamil dan sekiranya menyusukan bayi.

Bahagian bawah borang berkenaan pula memuatkan beberapa terma persetujuan yang perlu difahami oleh penerima sebelum diberikan suntikan vaksin, mengikut jenis dan dos ditetapkan.

Dengan menandatangani borang persetujuan itu, penandatangan memahami perkara berikut:

1. Pengambilan vaksin COVID-19 mungkin menimbulkan reaksi serta kesan sampingan seperti dinyatakan dalam Maklumat Vaksin COVID-19 Bagi Penerima Vaksin.

2. Saya bertanggungjawab ke atas risiko yang mungkin berlaku akibat keputusan atau tindakan saya ini kerana manfaat vaksin adalah jauh lebih baik daripada kesan sampingannya.

3. Vaksin ini tidak memberi jaminan sepenuhnya kepada saya daripada tidak mendapat jangkitan COVID-19 pada masa akan datang.

4. Dengan menandatangani persetujuan menerima vaksin COVID-19 ini, saya bersetuju dengan rela hati untuk melengkapkan jumlah pengambilan dos vaksin seperti yang dijadualkan.

Pada akhir borang, penandatangan diminta menuliskan nama dan nombor kad pengenalan, termasuk jika menandatangani borang itu bagi yang berada bawah jagaan mereka.

Sementara itu, Menteri Sains, Teknologi dan Inovasi, Khairy Jamaluddin dilaporkan berkata orang ramai tidak diberi peluang memilih jenis vaksin COVID-19 sepanjang program pelalian dilakukan.

Sebaliknya, orang ramai akan dimaklumkan mengenai tarikh, masa dan tempat bagi temu janji suntikan pelalian ini.


Kekal filem nombor 1, Mat Kilau kutip RM71 juta 3 minggu

BANGI, 12 Zulhijjah 1443H, Selasa – Filem epik Mat Kilau: Kebangkitan Pahlawan terus memecah rekod kutipan filem tempatan apabila berjaya meraih lebih RM71 juta sejak mula ditayangkan pada 23 Jun lalu.

Bahkan, Golden Screen Cinemas (GSC) turut mengumumkan filem terbitan Studio Kembara itu berjaya mengekalkan kedudukannya sebagai filem nombor satu di Malaysia selama tiga minggu berturut-turut tayangan.

Kutipan terkini yang direkodkan setakat semalam itu meliputi tayangan di negara ini termasuk di Singapura dan Brunei.

Terdahulu, pengarah filem, Syamsul Yusof meluahkan rasa terharu dengan sambutan luar biasa daripada penonton, meskipun pada cuti umum sempena Hari Raya Aidiladha pada Ahad dan semalam.

“Allah maha besar, terima kasih semua penonton #matkilau,” katanya dalam hantaran di Instagram, semalam.

Selain Syamsul, rekod terkini kutipan filem itu turut dikongsikan pelakon utamanya, Datuk Adi Putra menerusi hantaran di Facebook, hari ini.

“Alhamdulillah, syukur,” tulis Adi Putra.

Sejak mula ditayangkan, filem yang diinspirasikan daripada sejarah benar tanah air itu telah mencetuskan fenomena dan membangkitkan semangat kepahlawanan apabila ramai yang berbusana Melayu dan bersilat ketika hadir ke pawagam.

Filem yang menelan kos RM8 juta itu dibarisi ramai pelakon hebat seperti Beto Kusyairy, Fattah Amin, Wan Hanafi Su, Datuk Jalaluddin Hassan, Datuk Rahim Razali, Mubarak Majid, Shaharuddin Thamby, Namron, Ellie Suriaty, Khir Rahman dan pelakon dari seberang, Yayan Ruhian.


Rakyat Palestin dihalang sambut malam Ramadan 7 hari berturut

BAITULMAQDIS, 7 Ramadan 1443H, Sabtu – Selama tujuh malam berturut-turut sejak bermula bulan mulia, polis Israel menggunakan kekerasan untuk menghalang rakyat Palestin daripada menyambut malam Ramadan di plaza Pintu Damsyik di Baitulmaqdis.

Saksi berkata, polis menyerang penduduk Palestin yang berkumpul berhampiran dan sekitar Pintu Damsyik – salah satu pintu utama ke Kota Lama Baitulmaqdis – menggunakan kekerasan yang berlebihan terhadap mereka, menahan beberapa orang dan mencederakan yang lain.

Polis – sebahagian daripada mereka berpakaian biasa – bergegas dan menggunakan kekerasan ke atas rakyat Palestin, tanpa mengira usia dan memaksa mereka meninggalkan kawasan itu.

Menurut pakar perubatan Palestin, dua orang cedera dalam serangan itu dan seorang daripada mereka dibawa ke hospital dengan kecederaan mata akibat tembakan peluru getah.

Selain itu, dua yang lain turut ditahan.

Penduduk Palestin secara tradisi akan berada di sekitar Pintu Damsyik selepas solat Isyak berdekatan Masjid al-Aqsa ketika Ramadan.

Bagaimanapun, polis Israel menghalang mereka daripada berada di kawasan itu. – Agensi


Selepas Abaya, kini Kimono pula dilarang Perancis

LYON, 21 Safar 1445H, Khamis – Seorang pelajar perempuan di sebuah sekolah menengah di Perancis diarah pulang ke rumah berikutan memakai baju tradisonal Jepun, Kimono ke sekolah.

Tindakan itu diambil atas alasan pemakaian itu bercirikan keagamaan, lapor Anadolu.

Dalam kejadian itu, pengetua sekolah dilaporkan tidak membenarkan pelajar perempuan berusia 15 tahun tersebut ke sekolah selagi tidak menukar pakaian berkenaan.

Pelajar berkenaan yang beragama Islam hadir bersama kedua orang tuanya berkata pakaiannya tidak melambangkan sebarang pegangan agama.

Namun, pengetua itu bertegas bahawa peraturan ditetapkan bukan hanya membabitkan larangan memakai abaya atau jubah di sekolah tetapi juga ‘semua pakaian yang menunjukkan kaitan dengan agama.’

Terdahulu, seorang pelajar dari sekolah menengah sama dikenakan tindakan seripa kerana memakai kimono.

Peguam keluarga tersebut, Maitre Nabil Boudi berkata, pihaknya telah memfailkan aduan “diskriminasi atas dasar pegangan agama.”

Katanya, penghinaan itu mesti dihentikan dan pihak berkuasa kehakiman perlu segera mengambil kes ini memandangkan arahan yang diberikan oleh Menteri Pendidikan Perancis mewujudkan diskriminasi agama terhadap pelajar wanita. – Agensi


Erdogan kecam tindakan keji polis Israel

TEBING BARAT, 15 Ramadan 1444H, Khamis – Presiden Turkiye, Recep Tayyip Erdogan menyifatkan serangan rejim Israel ke atas jemaah Palestin di Masjid al-Aqsa sebagai tindakan melampau.

Beliau dengan tegas menggesa negara haram Israel menghentikan segala keganasan dan kekejaman terhadap penduduk Palestin.

“Pencerobohan dan ancaman terhadap kesucian serta kepentingan sejarah Masjid Al-Aqsa, termasuk kebebasan beragama bagi rakyat Palestin perlu dihentikan.

“Kami akan terus bersama dengan saudara di Palestin dalam apa jua keadaan. Israel harus tahu perkara ini,” kata Erdogan.

Kenyataan itu dibuat selepas ketegangan semakin memuncak apabila polis Israel menahan kira-kira 350 jemaah yang berada di dalam kompleks Masjid al-Aqsa.

Sekumpulan rakyat Palestin menyembunyikan diri di dalam ruang solat Al-Qibli, Masjid Al-Aqsa setelah penceroboh haram Israel memanggil pihak polis untuk melakukan serbuan.

Jemaah cuba menghalang polis Israel daripada memasuki masjid Al-Aqsa dengan menutup semua pintu.

Bagaimanapun, polis Israel bertindak ganas naik ke bumbung, memecahkan tingkap, serta menggunakan bom bunyi terhadap jemaah di dalam masjid.

Dilaporkan, beberapa jemaah Palestin cuba menentang polis dengan membaling bunga api. – Agensi


Harga baja, racun naik, kerajaan cari penyelesaian terbaik

BELURAN, 23 Rabiulakhir 1443H, Ahad – Kerajaan, khususnya Kementerian Pertanian dan Industri Makanan (MAFI), berusaha mencari penyelesaian terbaik bagi membantu peladang dan petani yang terjejas dengan kenaikan harga baja dan racun, kata menterinya Datuk Seri Dr Ronald Kiandee.

Katanya, sebagai respons awal, kerajaan telah memperuntukkan RM232 juta, termasuk menaikkan bantuan subsidi racun untuk pesawah daripada RM200 kepada RM300 sehektar untuk semusim.

“Tentu sekali ini tidak menyelesaikan isu kenaikan harga racun dan juga baja. Jadi, kerajaan berusaha untuk mengambil langkah meringankan beban pengusaha pertanian kita.

Apa yang kita hadapi sekarang suasana begitu mencabar kerana kenaikan harga komponen baja dan racun serta komponen makanan ternakan haiwan yang juga dihadapi oleh masyarakat dunia disebabkan oleh gangguan dalam pengeluaran bahan-bahan ini di peringkat antarabangsa,” katanya kepada pemberita selepas merasmikan Program Ceria Ke Sekolah (CKS) Sabah Electricity Sdn Bhd (SESB) di sini hari ini.

Ronald mengakui peningkatan kos bahan-bahan berkenaan juga telah mempengaruhi harga sayuran di pasaran.

Pada Khamis (25 November) lepas, Perdana Menteri Datuk Seri Ismail Sabri Yaakob mengumumkan peruntukan respons awal itu dan juga telah mengarahkan MAFI, Kementerian Kewangan (MOF) dan Kementerian Perdagangan Dalam Negeri dan Hal Ehwal Pengguna (KPDNHEP) untuk merangka dan memformulasi langkah-langkah mitigasi untuk menangani isu berkenaan.

Mengenai program SESB itu, Ronald memuji syarikat korporat tampil menghulurkan bantuan kepada masyarakat luar bandar, khususnya mereka yang terkesan dengan pandemik COVID-19.

“Walaupun kerajaan melalui pelbagai program menyalurkan bantuan untuk rakyat dalam tempoh pandemik ini, tentu sekali syarikat swasta dan syarikat berkaitan kerajaan (GLC) boleh turut sama dalam usaha kerajaan ini kerana masih ramai yang memerlukan, khususnya di luar bandar,” katanya.

Pengurus Besar Kanan (Pengurusan Aset) SESB Idris Mohd Noor berkata program tanggungjawab sosial korporat (CSR) itu sebagai tanda prihatin SESB terhadap rakyat yang memerlukan, terutama ketika menghadapi pandemik.

Katanya, menerusi program CKS, seramai 200 murid di Beluran dipilih menerima bantuan berbentuk beg sekolah, buku dan alat tulis, kamus dan wang saku sebanyak RM50 seorang.

“Kami juga ada membantu sektor pendidikan dengan mengambil beberapa sekolah angkat, di mana di Sabah pada tahun ini, ada empat atau lima sekolah angkat yang diberikan bantuan sekali beri sebanyak RM34,000 untuk penyediaan ruang pembelajaran yang lebih kondusif,” katanya. – Bernama